text:
مژکری
جوانی ہندین ایامن منز ییلہ کانہہ دوست کنہِ محفلہِ منزسگریٹ ڈبۍ کھولان اوس، سۅ ٲس اکۍ سے منٹس منز خالی گژھان۔ واریاہن اوس محفلن منز سگریٹ ڈبۍ کھولنس کانپھ مگر ٹیٹھ چھیہ ٹیٹھ، یہ کیتس کالس کرِ ژیڈ۔
ہردے کول بھارتی صابن چھہ میہ اکھ واقعہ بوزنوومت۔ دوپن راہی صابن کوڈ ڈبہِ منزہ اکھ سگریٹ تہ ڈبۍ دژن دروازس کن دٲرتھ تہ وونن۔ "اکوے سگریٹ اوس بچوومت۔”
کامل صاب اوس تیلنگہ۔ یہ ووتھ تہ اننۍ یہ سگریٹ ڈبۍ تہ بٲگراونۍ امکۍ سگریٹ سارنے دوستن منز اکہ اکہ۔ راہی رود کیتھ تام ہیو وچھان۔
یمن ہنزِ مژکری ہنز شروعات ما چھیہ سگریٹ ڈبہِ پیٹھے شروع گمژ؟
نٲودس چھٹی
جمہِ پیٹھہ کس مشہور گایک کندن لال سہگلس متعلق چھہ میہ بوزمت زِ تمۍ اوس پورہ زندگی اکوے بوٹھ لوگمت۔ خبر یہ چھا پوز؟
مگر کامل صٲبس متعلق چھیہ یہ کتھ پوز زِ میہ چھہ نہ کامل صٲب زانہے ناید وانس کھسان وچھمت۔ کامل صٲب اوس مستس پتھ کن کنگو کران۔ میہ چھہ سہ واریاہ لٹہِ لۅکچہ قینچی سیتۍ پتۍ کنۍ پانے پنن مس کرپان وچھمت۔
چھو مبارک یہ انجمن سازی
حض کامل چھہ انجمن پانے
کامل سند مطالعہ
کامل صابس چھہِ واریاہ ادیب عالم ونان۔ مگر میہ آو نہ از تام سمجھ زِ یہ علم کتہ اوس امس یوان؟
میہ چھہ نہ کامل صٲب گھرس اندر کنہِ کتابہِ ہند مطالہ کران وچھمت۔ سٲنس گھرس منز ٲس نہ خاص کر انگریزی ادبس متعلق کانہہ کتاب۔ صرف چھیہ میہ زہ تریہ کتابہ نظرِ گمژہ۔ ایسفس فیبلز تہ براون سند فارسی گرامر تہ عروضس پیٹھ داہن وہن ورقن ہنز اخلاق دہلوی سنز کتاب۔ یاتہ چھہ کاملن پنن مطالعہ نوجوانی ہندین دۅہن منز کورمت، نتہ چھہ سہ اکاڈمی منزے یہ کار کران اوسمت۔ کامل صٲبن چھہ افسانہ لیکھن انگریزی ادیب اوہنری یس نش ہیوچھمت، مگر سانہِ گھرِ ٲس نہ کانہہ خاص کر انگریزی یا اردو ادبچ کتاب ماسواے غالب تہ اقبال۔
کامل صابن چھہ نہ پننین تحریرن منز کٲنسہِ انگریزی ادیب سند حوالہ دیتمت۔
کتابہ کیمۍ
کامل صٲبس نش آسہ کاشرین ادیبن ہنزہ واریاہ کتابہ۔ ساری آسہنس پننۍ پننۍ کتاب دوان۔ یم کتابہ آسہ سٲنس دیوان خانس منز اکس بجہ المارِ اندر اکس اکھ پیٹھ۔ بہ اوسس اکثر بہ المارۍ کھولان تہ کانہہ کانہہ کتاب ورق گردانی خاطرہ کڈان۔
یمن کتابن وتھۍ کیمۍ۔ میانہِ ماجہ دوپ امہ ادبہ سیتۍ چھہ گھرس گۅڈے شکس آمت، وۅنۍ ٲسیا یم کاغذ کیمۍ باقی۔ تمو کور فیصلہ زِ یم کتابہ ژھنووکھ ترٲوتھ۔ کامل صابس چلیوو نہ کینہہ۔ شاید ووننکھ ساریۍ نہ، کانہہ کانہہ تھٲوو، مگر تم کتابہ دژہ شکیل الرحمانن محلہ کس اکس وٲنس مفتے کنہ پونسن، پتاہ چھم نہ۔
تیلہ کالہِ اوس تموکھ کتابہ ورقن منز کننہ یوان۔ از تہِ آسہِ۔ تمٲکس بلایہ، مگر یم ورق ٲسۍ مۅللۍ آسان، لوکن ہندس علمس منز اوس (میٲنس تہِ) یمو سیتۍ تہِ سیٹھا اضافہ سپدان۔


c: text/html

text:
"صوفی شاعر گٔیہ تم شاعر یہنز ذاتی تہ ادبی زندگی خالص تصوف چھیہ روزمژ۔ لل چھیہ امہ خانوادچ زٹھ تہ شاہ غفور، سۅچھ کرال، رحیم صٲب، پرمانند، نعمہ صٲب، شاہ قلندر، رحمان ڈار، شمس فقیر، وہاب کھار، محمد سراج، احمد بٹہ وارۍ، وازہ محمود، صمد میر تہ احد زرگر چھہِ امکۍ باقی بٲژ۔ یمن منز چھہِ لل دیدِ پتہ سۅچھہ کرال، پرمانند، شمس فقیر تہ احد زرگر شاعری تہ فلسفہ کہ لحاظہ گاشرۍ منارن ہنز ہش حیثیت تھاوان۔
تصوف چھہ عشق تہ مستی ہند دنیا تہ فلسفہ۔ امہِ فلسفکۍ خواہ اسۍ وۅنۍ قایل آسو یا نہ آسو، اسہِ پییہِ یہ کتھ ماننۍ زِ یہ چھہ اکھ طاقتور قوت بٔنتھ واریاہس کالس انسانی زندگی متاثر کران رودمت۔ انسانی سماجس، تہذیبس تہ تمدنس اندر چھہ یہ رنگہ رنگہ تہ دور رس تبدیلی ین ہند ذریعہ ثابت سپدمت۔ خاص کر امکۍ وحدت الوجود فلسفن چھہ مذہبی تعصب، تنگ نظری تہ نابرابری سیتۍ زور آزمایی کٔرتھ، تتھ واریاہ کینہہ وسعت عطا کرمژ۔ ”
امین کامل
"صوفی شاعر”، جلد اکھ، جموں و کشمیر اکیڈمی آف آرٹس، کلچر اینڈ لینگویجز سری نگر، 1964، صفحہ 6
زمرے:تحقیق

robotstxt: allowed

filter: keep


text:
ییلہ اسۍ کٲنسہِ تہ شاعر، جدید تر شاعر سنزِ کلہم شاعری ہند تجزیہ کرو، ٲخر چھہِ اسۍ تتھ چیزس تام واتان یتھ اسۍ تمۍ سنزِ شاعری ہند جسٹ ونو۔ یمہ ساعتہ اسۍ ارشاد ملک سنزِ "اسونۍ دگ” شعرہ کتابہِ ہند تجزیہ کرو، امیک جسٹ چھہ نہ کٲنسہِ جدید شاعر سندِ کلہم تاثر نش مختلف۔ یہ چھیہ خوابن ہنز، دۅکھن ہنز، جدایی ہنز تہ راونچ شاعری۔ یہ تاثر چھہ شاعر اکہ بدل وتہِ قایم کران یۅس سانہِ سیاسی تہ کلچرل زندگی پیٹھہ نیران چھیہ تہ تورۍ کن واپس گژھان چھیہ۔
بنیادی طور چھہ ارشاد ملک اکھ کاشر شاعر، یُس نہ صرف غالب کٲشر شعرہ ذاتھ وژن ورتاوان چھہ بلکہ چھہ ازۍکہ زمانہ کین اظہاری ہیتن کن کم توجہ کٔرتھ وقتہ رنگۍ تہِ کاشرین وژن شاعرن سیتۍ پنن رشتہ جوڑان تہ تہندینے طور طریقن پیٹھ پٔکتھ پننین تہ پننہِ قوم کین غمن زیو دنچ کوشش کران۔ امۍ سند وژن ہیکون اسۍ کنہِ تہِ کاشرس وژنس لرِ تھٲوتھ، اکثر جاین چھہ ہیورے پہن۔
میہ باسان لندنس منز بہت یورپی شاعری ہنز تقلید کرنہ بجایہ کاشرین شاعرن تہ شعرہ اظہارن ہنز تقلید چھیہ زیادہ معنی خیز۔ شعرہ سۅمبرنہِ منز چھہ جایہ جایہ ظاہر زِ ارشاد ملک چھہ وژنہ چہ زبانۍ ہند پریہ ون ورتاو کران، تہ امہ کین لوازماتن ہند سیٹھا خیال تھاوان۔
مثالہِ پاٹھۍ یم وژن کٲتیا شوبہ دار چھہِ:
لالہ یکھنا از سون سالے لو
ہی پوشن کریو مالے لو
متہِ ژورِ مو تھاو مارۍ موند پان
ژے میون زو چھکھ ژے میون جان
یم غزل تہِ چھہِ متاثر کن:
پگہہ کہ طمع ہے از مشرووم
راز نو عشقن بووم زانہہ
سیکھ چھیہ نہ ٹھہران زالین منز
اۆش چھہ نہ ٹھہران ٹارین منز
مثالہِ پاٹھۍ یم شعر کٲتیا مارۍ مندۍ چھہِ:
زیٹھہِ کھوتہ زیوٹھ وچھم خواب راتۍ راتس
کلۍ تہریو پیٹھۍ کھوت سہلاب راتۍ راتس
دۅہلہِ ما سنا یم چھہِ مندچھان تاپلس
اوے ما چھم پھۅلان گلاب راتۍ راتس
یہ چھہ معجزک اثر زِ زندہ رودس
لج میہ کمۍ سنز نظر زِ زندہ رودس
میانہِ بدلہ کمۍ سنا دژ گردن
کمۍ سا نومروو سر زِ زندہ رودس
میانی کھورہ تلہ درامژ راتھ
فرشس وہرنہ آمژ راتھ
اکھ غزل چھہ پورہ پیش:
ڈیکہ سے پوز چھی ستارے بدل
دریاو سے چھی کنارے بدل
زمینہِ دیت اسہِ وزِ وزِ ساتھ
ٲسۍ آسمانکۍ اشارے بدل
شہل دوان دۅس تاپس منز
رودکۍ مگر اشارے بدل
پوشن چھہِ زندگی کینژن دۅہن
کنڈین مگر گوشوارے بدل
ہارنس پنن چھہ فایدہ الگ
زیننہ نس مگر خسارے بدل
ہوشک بوشا ذہنس منز
آسان دلس چھیہ تارے بدل
ارشاد ہٲل کر سختی وچھ
موتکۍ آسان نظارے بدل
یہ شعرہ کتاب چھیہ کاشرِ آہنگچ اکھ زندہ مثال یمکۍ وژن کیو غزل فارسی عروضس تابع نہ ٲستھ تہِ وزن دار چھہِ۔ میہ چھیہ وۅمید ارشاد ملک سند شعری سفر روزِ جاری تہ امۍ سند شعری کینواس تہِ لبہِ وسعت۔


text:
مسرور امین سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی ہر سوختہ جانی […]
کاشرِ زبانۍ ہنزہ کینہہ صوتیاتی خصوصیژہ
منیب الرحمن [یتھ مضمونس منز چھیہ یہ ہاونچ کوشش کرنہ آمژ زِ کاشرِ زبانۍ منز چھہ نہ لفظہ کس اندس پیٹھ زیٹھین مصوتن ہند رحجان۔امہِ رجحانہ کنۍ چھہ فارسی عروض ورتاونک عمل […]
وجودیت: اکھ مختصر تعارف
عادل محی الدین وجودیت چھہ جدید فلسفک اکھ انگ یمیک خمیر زوال کِس عہدس منز تیار سپد۔ تاہم چھہِ امکۍ بیٲلۍ پھٔلۍ پاسکل (Pascal) تہ سینٹ آگسٹاینس (St. Augestine) نشہِ تہِ میلان۔ […]
صوفی شاعر کس ونو؟
"صوفی شاعر گٔیہ تم شاعر یہنز ذاتی تہ ادبی زندگی خالص تصوف چھیہ روزمژ۔ لل چھیہ امہ خانوادچ زٹھ تہ شاہ غفور، سۅچھ کرال، رحیم صٲب، پرمانند، نعمہ صٲب، شاہ قلندر، رحمان […]
حبہ خوتون تہ أرنہِ مال
امین کامل حبہ خوتونہِ س63تۍ چھیہ اکثر أرنہِ مال تہِ چکاونہ یوان تہ دۅنونۍ مینہ تول کٔرتھ چھہ وننہ یوان زِ ٲرنہِ مال چھیہ حبہ خوتونہِ کھۅتہ پووا ہیو٘رے ٲسمژ۔ مگر حقیقت […]
مہجور — میہ سیتۍ قرابت داری
امین کامل گرچہ خوردیم نسبتی است بزرگ ذرہ ای آفتاب تابانیم اکہ لٹہِ وو٘ن میہ مہجورصابس زِ تہۍ چھوہ میہ رشتہ دار تہِ۔ میہ باسیوو سہ روو ہیو تہ وو٘ننم۔ خبر کمہِ […]
درویش مرد: مولوی عبداللہ وکیل
امین کامل جناب جگن ناتھ آزادن چھہ از برونہہ واریاہ وری علامہ اقبال سندین ژۅن شعرن سانۍ سیاسی تحریک پو٘ت منظر بنٲوتھ معنہِ کو٘ڈمت۔ ہرجہ چھہ نہ ہرگاہ اتھ معنیس ہنا سام […]
قدیم صٲبن گرہ، پرون شعرہ ماٹھ
امین کامل شتوہ اکتوبر 1952 اوس، وۅستہ قادر کھار، مرزا عارف، ابراہیم بیگ تہ بہ گے سدرہ بل قدیم شاہ صابن گرہ۔ تمن ٲس سانہِ ینچ کالے شیچھ گامژ تہ سانہِ خاطرہ […]


text:
اسہِ پزِ کاشرِ خاطرہ نستعلیق ترٲوتھ وۅنۍ نسخ خط ورتاون۔
نستعلیق یمو ایجاد کریوو تمو تہِ کور یہ سیٹھا سلہِ پننہِ عمومی لیکھہ پرِ منز ترک۔ یہ چھہ ایرانس منز وۅنۍ صرف فن خوش خطاطی (آرٹ) خاطرہ استعمال کرنہ یوان، لیکھنس پرنس خاطرہ چھہ صرف نسخ۔
ایرانس منز چھہ نستعلیق صرف کینژن کتابن ہندین سرورقن، تنظیمن تہ ادارن ہندین سائین بورڈن ہندِ خاطرہ۔ امہ علاوہ شاذونادر گرانقدر کتابن مثلا دیوان حاقظ کین مخصوص ایڈیشنن ہندِ خاطرہ۔ بس! نستعلیق چھہ نہ عام استعمالس منز بالکل ورتاونہ یوان۔ ایرانس منز گژھہِ نہ توہہ نستعلیق کنہ اخبارس، میگزینس، کنہ عام ورتاوچہ کتابہ منز نظرِ۔ حتی کہ ایرانین ہند خط (handwriting) تہ چھہ نسخ۔
میہ چھیہ پتاہ یس چیز وانسہ ورتوومت آسہ تمہ کہ راونکھ دۅکھ چھہ گژھان۔ انسان دپان کہنی گوژھ نہ راون۔ سورے گوژھ ییتی روزن مگر وقتس برونہہ کنہ چھہ ساری مجبور۔ نستعلیق گژھہ نہ یکدم ختم، وارہ وارہ۔ گۅڈہ نیرن میہ ہوۍ "سرپھرے” یم نسخس منز کتابہ چھپاون۔ لوکھ تلن شور۔ اڈۍ دپن سٲنس کلچرس خلاف چھیہ سٲزش، اڈۍ دپن اسلام خطرے میں ہے، بٹہ بٲے ونن وچھ سا موکلووکھ نستعلیق تہِ۔ اونکھ عربی خط۔ بیترِ بیترِ۔
حقیقت چھیہ یہ زِ کمپیوٹر تہ انٹرنیٹ کہ خاطرہ چھہ نسخ خط زیادہ موافق۔ یہ خط چھہ سیود، اکۍ سے سطرِ منز پکن وول، ورتاوہ کنۍ آسان، کفایتی تہ عالمگیر۔ اتھ منز چھہ ٹایپو گرافی ہند زبردست تنوع دستیاب تہ ممکن۔
خطاطی ہند زمانہ موکلیوو تہ تتھۍ سیتۍ مۅکلیوو نستعلیق خط تہِ۔ وۅنۍ چھہِ اتھ اردو والۍ نتہ کاشرۍ لٲرۍ۔ بہ چھس یمہ کتھہِ ہند قایل زِ تبدیلی چھیہ ترقی ہنز ہیر۔
گنتی ہندۍ کینہہ کاتب ترٲوتھ، ٲسۍ نہ کشیرِ منز نستعلیقکۍ خوش خط کاتب تہِ دستیاب۔ پیٹھہ ییلہ کاشرس املاہس کُن یمو امہِ خطچ خوبصورتی چھیہ اعرابو یہ دپۍزِ تہِ زٔلتھ نمژ۔ نستعلیقس منز چھہ ان پیجس منز تھیکنۍ لایق زہ خط مگر ان پیج چھہ بند تلاو۔ عازم صٲبن بنوو محدودے سہی گلمرگ ناو کٔرتھ اکھ اوپن سورس نستعلیق خط ترمیم کٔرتھ کاسرش لایق یس میہ نیب کین پتمین ترین شمارن منز ورتوو۔ مگر اتۍ نے چھہ نہ بند گژھن۔ تتھ وتہِ پکنہ سیتۍ کیا نیرِ یۅس بتھہِ بند آسہِ۔
1950 دوران ییلہ سانۍ بزرگ نیتھہ ننہ زبانۍ اچھرہ ورُن کرنہِ لگۍ، اکھ تجویز ٲس نسخ۔ تجویز کرن والین ہنز دور اندیشی! مگر تمچ سپز تمہ ساتہ مخالفت۔ ونۍ کین چھہِ اسۍ مجبوری کنۍ فیس بکس پیٹھ نسخ حطے ورتاوان۔ میہ ووت 27 شمارہ پیٹھہ نیبس منز گۅڈنکۍ شیہ ستھ صفحہ نسخس منز دوان۔ اڈیو کٔر شکایت، اڈیو کٔر ژھوپہ۔ شمارہ 31 آسہِ اکھ قدم برونہہ۔ وچھو کیا روزِ ردعمل!
نوٹ: یمن دوستن نستعلیق تہ نسخ خطن ہنز فرق معلوم چھیہ نہ، تہندِ خاطرہ چھہ عرض زِ یہ بلاگ چھہ نسخ خطس منز۔ ممکن چھہ پرنس ما آسہِ دقت یوان مگر صرف امہ مۅکھہ زِ تۅہہ چھہ نستعلیقس عادت۔ یہ بلاگ روزِو پران۔ تہند سوچ تہِ روزِ بدلان!


text:
λύkoς
قٔدیٖم یوٗنٲنؠ[اؠڈِٹ]
لَفظہٕ آگُر[اؠڈِٹ]
اَوَلی یوٗنٲنؠ پؠٹھٕ آمُت :*lúkos < اَوَلی ہِند یوٗرَپی *wĺ̥kʷos
ناوُت[اؠڈِٹ]
λύkoς ن (جَمَع : λύkoι) [lykosˈ]
یوٗنٲنؠ[اؠڈِٹ]
لَفظہٕ آگُر[اؠڈِٹ]
قٔدیٖم یوٗنٲنؠ پؠٹھٕ آمُت :λύkoς < اَوَلی یوٗنٲنؠ *lúkos < اَوَلی ہِند یوٗرَپی *wĺ̥kʷos
ناوُت[اؠڈِٹ]
λύkoς ن (جَمَع : λύkoι) [likos]
- اَوَلی یوٗنٲنؠ پؠٹھٕ آمٕتؠ قٔدیٖم یوٗنٲنؠ لَفٕظ
- اَوَلی ہِند یوٗرَپی پؠٹھٕ آمٕتؠ قٔدیٖم یوٗنٲنؠ لَفٕظ
- قٔدیٖم یوٗنٲنؠ عام ناوٕتؠ
- قٔدیٖم یوٗنٲنؠ نَر عام ناوٕتؠ
- قٔدیٖم یوٗنٲنؠ پؠٹھٕ آمٕتؠ یوٗنٲنؠ لَفٕظ
- اَوَلی یوٗنٲنؠ پؠٹھٕ آمٕتؠ یوٗنٲنؠ لَفٕظ
- اَوَلی ہِند یوٗرَپی پؠٹھٕ آمٕتؠ یوٗنٲنؠ لَفٕظ
- یوٗنٲنؠ عام ناوٕتؠ
- یوٗنٲنؠ نَر عام ناوٕتؠ


text:
(29-27اکتوبر 2013)
نذیر آزاد: شہناز رشید چھہ سانہ زمانک نمائندہ شاعر۔ اوہند اسلوب چھہ بیون تہ سر تازہ تہ سیتی چھیس عروضس پیٹھ تہ سنۍ نظر۔میہ چھہ باسان زِ یتھ غزلہِ منز ییتہ شہنازنہِ فکرِ ہنز ندرت ٹاکارہ چھیہ تتی چھہ سہ عروضی لحاظہ کیاہ تام نوو چیز ہیتھ آمت یہ نہ ونہِ میہ سمجھ یوان چھہ۔ میانہ حسابہ چھیہ یہ غزل بحر متقاربس منز۔ مطلعہس منز چھہ ” تہ” متحرک یس وزنس منز ” تی” یا ” تے” بنان چھہ ۔ یتھہ کنۍ چھہ امیک وزن بنان فعولن ژورِ پھرِ۔( متقارب سالم)۔ مگر پریتھ شعرک گوڈنیک مصرعہ چھہ بنان فعولن فعولن فعولن فعل یۅس امچ محذوف صورت چھیہ۔ میون طالب علمانہ سوال چھہ یہ غزل چھا سالم کنہ محذوف ؟ یہ چھا رائج تہ جائز؟
منیب الرحمن: یتھے بہ کُنہِ جایہ عروض تہ املا لفظ وچھان چھس بہ چھس تھود گژھان وتھتھ۔ خبر یہ کیا بیمارۍ؟ گوڈنچ کتھ چھیہ یہ زِ یہ چھہ بہترین غزل۔ ینہ یہ پہلو عروضی کتھن تل دبتھ گژھہِ۔ متحرک ردیف ورتاونہ کنۍ چھہ فعولن سالم رکن فعول بنیوومت۔ شعرن ہندین گوڈنکین گوڈنکین مصرعن منز چھہ اکھ جاے ترٲوتھ (فعو) ورتاونہ آمت۔ میانہ خیالہ گژھہِ نہ یمن جاین سالم رکن تہِ ورتاونس کھوژن۔ وزنس پییہ نہ کانہہ فرق اگر فعول چہ جایہ فعو ییہ یا فعولن۔ اندس پیٹھ چلن تریشوے۔ کاشرس منز چھہ متحرک ردیف ورتاونہ سیتۍ امکان ہران۔ میہ آو یہ غزل امہ رنگہ تہِ پسند۔
نذیر آزاد: گویا کہ کاشرس منزچھہِ یتھۍ عروضی تجربہ کرنچ نہ صرف گنجائش بلکہ ضرورت؟
منیب الرحمن: دۅشوے۔ گنجایش تہِ تہ ضرورت تہِ۔
رفیق راز: لفظ ٲخرس پیٹھ امہ آیہ استعمال کرنس منز چھہِ واریا امکانات۔ونہِ لگہِ اتھ عام گژھنس وقت۔ شہناز صابنۍ یہ غزل چھیہ ونہِ دویم کوشش۔ گوڈنچ ٲس شاید یہ: (ہتھیار وارہ وارہ چھہ تراواں بہار تہِ۔۔۔۔ہردک اثر قبول کراں گل عذار تہِ)۔۔۔(مشکیں خیال میانۍ چھِ چینکۍ غزال ھوۍ۔۔۔از میانہ ڈیڈہ تل چھہِ گدا گر عطار تہِ) ( نیب تہ فیس بک)
منیب الرحمن: راز صاب اتھ کتھہِ کڈۍ تو گینۍ۔ کتھ چیزس لگہِ عام گژھنس وقت؟ توہۍ چھوا متحرک ردیفچ کتھ کران کِنہ کُنہِ مخصوص عروضی نکتچ؟
رفیق راز: منیب صاب یم الفاظ (تہ، بہ ژہ، سہ بیتر) چھہِ بنیادی طور دو حرفی (یعنی عروضہ حسابہ سبب) مگر اسۍ چھک یم لفظ اک حرفی مانان۔ یمے لفظ دو حرفی ماننس لگہِ وقت۔کامل صا بس پتہ کٔر میہ تہِ یم لفظ دو حرفی مٲنتھ کوشش۔ وونۍ چھیہ شہناز صابن تہِ قابل تعریف کوشش کرمژ۔بہ چھس مانان زِ یتین یم لفظ اکہ حرفی چھہِ استعمال گژھان تتین چھہ اسۍ بنیادی طور اکہ حرفچ تخفیف کران یس عروضی حسابہ جائز تہِ چھہ، نتہ چھہ یمن لفظن منز دویم حرف ہائے مختفی۔میہ چھہ باسان وضاحت گیہ۔
بہ اوسس پراران زِ کانہہ ہییہ ھے اتھ عروضی سام۔ پریتھ شعرک گوڈنیک مصرع چھہ (فعولن فعولن فعولن فعل/فعول) تہ پریتھ شعرک دویم مصرع (فعولن فعولن فعولن فعولن) تہِ کیازِ (تہِ) چھہ دو حرفی میانہ حسابہ۔
شہناز رشید: شکریہ ، سیٹھاہ شکریہ تمہ آیہ کتھ کرنہ خاطرہ،یمہ آیہ میانۍ خواہش ٲس ۔ نذیر آزاد صاب عروضی معملاتن ہندِ حوالہ کتھ تلنہ باپتھ، تہ منیب صاب تہ راز صاب کتھ برونہہ پکناونہ باپتھ، نکتن واش کڈنہ تہ عروضی زاوۍ جارن تہ تجربن ووکھنے کرنہ خاطرہ توہہ ترشونی صاحبن ہند سۅ دلہ شکریہ ۔ یمن چیزن ہنز چھیہ سخ ضرورت تہ یہ ضرورت ہیکہ صرف یہے نیب پیج پورہ کٔرتھ،،بلکہ یہ اکھ تحریک بنٲوتھ۔
نذیر آزاد: کامل صاب چھہ ” مس ملر ” (1955ع) مجموعس منز لیکھان ” یمہ نظمہ وننہ وزِ چھہ میہ شعوری طورمختلف صورژن تہ بحرن اندر تجربہ کرنس سيتۍ سيتۍ ۔۔۔۔۔۔” ۔ اتھ مجموعس منز چھیہ کامل صابنۍ یژھ اکھ غزل تہ نظم شامل یتھ ٲخری حرف متحرک چھہ۔ غزلہ ہند مطلع چھہ ۔۔۔۔چھیہ نہ زندگی یمۍ آسہِ کھیومت زخم کاری نہ/چھہ نہ زندگی واقف سہ دل یتھ بے قراری نہ۔۔۔ امہ باوجود چھس بہ یہ زانن یژھان زِ (1)ٲخری متجرک حرف مانوا اسۍ ژھوٹ آواز کِنہ زیٹھ ؟ (2) اکس شعرس منز ہیکہ وا اکھ مصرعہ سالم تہ بیاکھ محذوف بحرِ منز ونتھ ؟
رفیق راز: آزاد صاب میہ کو٘ر گۅڈے عرض زِ ( یہ، تہ، نہ، تہ، بہ) بیتر چھیہ زیچھہ آوازہ۔ یمن منز چھہ ہائے مختفی گپتھ۔ وونۍ گو٘و ییلہ اسۍ یم لفظ شعرس منز باگ چھہِ استعمال کران تمہ ساعتہ چھہِ اسۍ یہ ہائے مختفی دباوان یعنی اسۍ چھہِ یمن لفظن تخفیف کران تہ اسہِ چھہ باسان زِ یم چھیہ ژھوچہ آوازہ۔ یہ تخفیف چھیہ غیر شعوری طور سپدان۔مانی تو یم چھہِ اردو ( نہ، یہ) لفظن ھندۍ پاٹھۍ زیچھہ آوازہ تہِ تہ ژھوچہ آوازہ تہِ۔ عروضی لحاظہ ہیکن یم آوازہ منزس استعمال سپدنہ وزِ ژھوچہ آوازہ بٔنتھ مگر ٲخرس پیٹھ استعمال سپدنہ وزِ روزن یم زیچھہ آوازے تکیازِ ٲخرس پیٹھ چھہ نہ تخفیف یوان کرنہ۔
مظفر عازم: رتن پورے بہتھ دوبۍ داتھرس پیٹھ
محی دینس کرو کتھ تارہ یکھنا
میہ پیو٘و از یاد سہ اوسا اسہ غزل کِنہ وژن بوزناوان یمن یتھے کنہِ اندس پیٹھ متحرک حرف اوس آسان، دُحرفی اوس شاید پرنہ یوان ژہ بہ وغیرہ۔ میہ دو٘پ کٲنسہ پلوامہ کس ما آسہِ یاد۔
نذیر آزاد: راز صاب۔ میون موقف تہ چھہ یی زِ ٲخرس پیٹھ آمژ متحرک آواز چھیہ سانہ آہنگہ مطابق زیٹھان تہ ٲخر چھہ ساکن گژھان۔ امہ لحاظہ چھہ نہ کامل صاب ،تہنز، شہناز صاب ( یژھہ کوششہ چھیہ بییہ تہِ کینژو دوستو کرِمژہ ) نین غزلن منز ٲخری حرف متحرک روزان۔میانہ خیالہ چھہ یہ فارسی/ اردوہکۍ پاٹھۍ سانہ زبانہِ ہندس مزاجس عین مطابق ۔ امہ منطقہ موجب چھہ شہناز صابن مطلع تہ باقی شعرن ہندۍ دویم مصرعہ سالم بحرِ منز۔ ییلہ زن یمن شعرن ہندين گوڈنکين مصرعن منز چھہ ٲ خری رکن ” فعو” یوسہ امچ محذوف صورت چھیہ۔ یہ صورت حال چھا روا؟
منیب الرحمن: یہ چھہ اکھ دلچسپ، تہ زیوٹھ بحث۔ عازم صاب چھہ صحیح فرماوان (عازم صابن کمینٹ یتھ کن یہ حوالہ چھہ، چھہ ڈلیٹ گومت۔ شاید تمو پانہ کورمت)۔ اندس پیٹھ متحرک لفظ چھہ لل دید، شیخ العالم تہ تمن پتہ تہ واریاہو شاعرو ورتوومت۔ مگر تم ٲسۍ نہ فارسی عروض ورتاوان لہذا اوس نہ تمن کانہہ مسلہ، خاص کر واکھن منز۔ وژنن منز اگرچہ متحرک لفظ اندس پیٹھ ورتاونہ آمتۍ چھہِ، اکثر جاین چھہِ لیہ ہندس زیچھرس سیتۍ زیٹھراونہ آمتۍ ۔ "بہ” چھہ بنان "بو”۔ عربی عروضس منز چھہ متحرک لفظ ٲخرس پیٹھ ورتاونہ یوان تکیازِ تم چھہِ عروضس منز تنوعکۍ قایل۔ فارسی تہ اردوس منز چھہِ زیادہ سخت اصول۔ مثلا یہ زِ اندس پیٹھ ییہ نہ متحرک لفظ (یتھ کن راز صابن پیٹھہ کنہِ اشارہ کو٘ر)۔ کینژھا چھہ امیک وجہ یمن زبانن ہندۍ لفظ۔ کاشرس منز چھہ ٲخرس پیٹھ متحرک لفظ ینک زیادہ امکان۔ اتھۍ کن وچھتھ اوس کامل صابن یہ تجربہ کو٘رمت۔ راز صاب چھہِ ونان ز ِ”ٲخرس پیٹھ چھہ نہ تخفیف یوان کرنہ۔” یہ چھہ عروضی اصول یس کاشریو نہ بلکہ فارسی والیو بنوومت چھہ، عربی یس منز چھہ اتھۍ عروضس منز ٲخرس پیٹھ تخفیف یوان کرنہ۔ کاشرۍ لفظ "بہ” ، "تہ”، ژہ” چھہِ نہ زیچھہ آوازہ، املا ہس کُن مہ گژھو۔ حروف ملفوظی تہ مکتوبی بحث آسہِ توہہ یادے۔
فارسی تہ اردوس منز چھہ نہ "کہ” کاشرۍ پاٹھۍ "کِ” بولنہ یوان بلکہ "کے” یعنی تمن نش چھیہ یہ زیٹھ آواز، اسہِ نش نہ۔ اسہِ نش گیہ یہ ژھوٹ آواز۔
مظفر عازم: روایتک احترام کُرن چھہ پریتھ معزز شہری سند فرض۔ روایتس تلک پیٹھ کُرن چھہ پریتھ صاحب ایجاد سند فرض۔ پگاہ کیا چلہِ تہ کیا نہ، تہِ کُس آو وچھتھ ۔ چھِٹھ چھیہ لاگنۍ پننہ مزازہ۔
غزلہ ہن چھے نفیس، شوقہ سدرس چھہ وسن۔
اگر ریوایت نواز خوش کرنۍ چھہِ، تیلہ گو٘و گۅڈنیک مصرع "تہ” ورٲے لیکھن۔ تکیازِ وۅستو دو٘پ مطلع چھہ غزلہ کہ عروضک رۅخ مقرر کران۔ ﴿یہ تہ وۅستو زِ غزل ہیکہ مطلع ورٲے تہِ ٲستھ ۔﴾ شاعری تراو تہ، میہ چھہ نہ عام زندگی منز تہِ روسومن ہنز غلامی پسند، مگر کھیلس سیتۍ تہِ چھہ پکن، سوال چھہ صرف کمہِ وقتہ کیا چلہِ۔


text:
وِکیٖپیٖڈیا پؠٹھٕ، اَکھ آزاد اِنسایکلوپیٖڑیا
وِکی کوڈ وِکی مارِک یا وِکی مَتَن وَنان چھُ اَکھ کوڈ یُس میٖڈیا وِکی سافٹٕویرَس مَنٛز اِستِمال چھُ گَژھان۔ اَتھ کوڈَس پؠٹھ چھِ وِکیٖمیٖڈیا فَونڈیشَنہِ ہٕنٛد واریا مَنصوبہٕ چَلان.
یہِ کوڈ ہیٚکِو تُہؠ نَقٕل کٔرِتھ تہٕ باقی صَفَن مَنٛز چِپکٲوِتھ.
اَمہِ عَلاوہ چھِ ایچ ٹی ایم ایل کوڈ تہٕ مَنٛز مَنٛز اِستِمال کَرنہٕ یِوان
مَضموٗن حِصہٕ چھُ طَرٕز نامہٕ مُطٲبِق بَناونہٕ یِوان
حِصہٕ سَرنامہٕ[اؠڈِٹ]
= پؠٹھ
====== تام چھُ یہِ کوڈ حِصہٕ سَرنامہٕ بَناونہٕ خٲطرٕ اِستِمال گَژھان
- اَکھ = چھُنہٕ اِستِمال کَرنہٕ یِوان تِکیٛازٕ یہِ چھُ مَضموٗنُک عُنٛوان ہاوان.
- زٕ == لَفٕظس پرَٛتھ طَرفہٕ چھِ گۄڈٕنِیُک بۄڈ حِصہٕ سَرنامہٕ بَناوَن.
- یِہٕنٛز ظٲہِریَتھ چھِ سی ایس ایس کوڈ سٟتؠ دِنہٕ یِوان.
- ژور یا زیٛادٕ حِصہٕ سَرنامہٕ چھِ مَواد فِہرِست بَناوَن پانے.
- کانٛہہ تہِ وِکی کوڈ گَژھِ نہٕ اَتھ مَنٛز اِستِمال کَرنہٕ یُن.
پَتھر لٲن[اؠڈِٹ]
پَتھر لٲن چھِ پَرےگرٛاف لؠوَل ہاوَن۔ یہِ گَژھِ نہٕ مَضموٗنَن مَنٛز اِستِمال کَرنہٕ یُن.
ایچ ٹی ایم ایل ٹیگ:
(یُس تَتھ جاے چھُ اِستِمال کَرنہٕ یِوان یَتھ جاے نہٕ ---- چھُ اِستِمال کَرنہٕ یِوان.)
مَواد فِہرِست ڈَبہٕ[اؠڈِٹ]
ییٚلہِ کُنہِ صَفَس مَنٛز ژور حِصہٕ سَرنامہٕ آسَن چھِ، اَکھ "مَواد فِہرِست ڈَبہٕ" چھُ خودکار طور تَخلیٖق کَرنہٕ یِوان۔ یہِ چھُ گۄڈٕنیِک پَرےگرٛاف پَتہٕ اِظہار گَژھان.
"مَواد فِہرِست ڈَبہٕ" چھُ یِمو جادو لَفٕظ سٟتؠ بَدلاونہٕ یِوان:
-
__FORCETOC__ اَمہِ سٟتؠ چھُ مَواد فِہرِست ڈَبہٕ اِظہار گَژھان
-
__TOC__ اَمہِ سٟتؠ چھُ مَواد فِہرِست ڈَبہٕ تَتھ جاے اِظہار گَژھان یَتھ جاے یہِ لَفٕظ دَرٕج کَرنہٕ آسہِ آمُت.
__NOTOC__ اَمہِ سٟتؠ چھُنہٕ مَواد فِہرِست ڈَبہٕ اِظہار گَژھان.
مَنٕچ ظٲہِریَتھ بَدلاونہٕ خٲطرٕ چھِ کیٚنٛہہ کوڈ اِستِمال گَژھان، بۄنہٕ کَنہِ چھِ کیٚنٛہہ مِثال؛
موسیٖقی ہٕنٛد نِشان چھِ
...  اِستِمال کَرنہٕ سٟتؠ دَرٕج کَرنہٕ یِوان.
مِثال:
اَکھ وِکی لِنک چھِ اَکہِ قسمٕچ لِنک یا جوڈ یُس اَکھ صَفہٕ بییٚس صَفَس سٟتؠ جوڈان چھُ۔ یِم صَفہٕ چھِ عام طور أکسی وِکیٖمیٖڈیا مَنصوبَس مَنٛز آسان مِثال وِکیٖپیٖڈیا
لِنکہٕ چھِ دۄن ڈَبل برٛکٹَن مَنٛز آسان:
[[کٔشیٖر]] چھِ یِتھ "کٔشیٖر" پٲٹھؠ ظٲہِر گَژھان مَتنَس مَنٛز.
کھڈا کٕش "|" چھِ لِنک بَناونَس مَنٛز اِستِمال گَژھان ییٚلہِ لِنک تہٕ ظٲہِر مَتن آسہِ الگ الگ۔ گۄڈنِیُک لَفٕظ چھُ مَضموٗنُک ناو یَتھ پؠٹھ لِنک واتٕناوَن چھِ تہٕ دۄیِم لَفٕظ چھُ یُس ظٲہِر گَژھان چھُ۔ مِثال
[[کٔشیٖر|جۆم تہٕ کٔشیٖر]] لِنکہٕ مَنٛز چھُ گۄڈٕنِیُک لَفٕظ کٔشیٖر، اَتھ لِنک پؠٹھ کِلِک کٔرِتھ واتہٕ صٲرِف کٔشیٖر مَضموٗنَس پؠٹھ مَگر ظٲہِر لِنک (ظٲہِر مَتن) آسہِ "جۆم تہٕ کٔشیٖر". یَتھ لِنکہٕ جۆم تہٕ کٔشیٖر پؠٹھ کٔرِو کِلِک تہٕ وُچھِو.
اَگر وِکی لِنکہٕ ہُنٛد مٕنزِل صَفہٕ آسہِ نہٕ موجود تیٚلہِ چھِ سۄ لِنک وَزٕج آسَ۔ اَتھ چھِ وَزٕج لِنک وَنہٕ یِوان۔ مِثال
وَزٕج لِنک مِثال.
کیٚنٛہہ مِثال:
کَمپیوٗٹِڑ ٹوموٗگرٛافی ہٕنٛد قسٕم
خٲلی تِم تَصویٖر یِم وِکیٖپیٖڈیاہَس پؠٹھ یا وِکیٖمیٖڈیا کامَنٕزَس پؠٹھ آسَن چھِ اِستِمال کَرنہٕ یِوان۔ تَصویٖر اَپلوڈ کَرنہٕ خٲطرٕ وُچھِو یہِ صَفہٕ (آزاد تَصویٖرَن خٲطرٕ) ، وِکیٖپیٖڈیا اَپلوڈ صَفہٕ (غٲر آزاد تَصویٖرَن خٲطرٕ). تُہؠ ہیٚکِو اَپلوڈ کٔرمِت تَص تَصویٖر فِہرِست مَنٛز وُچھِتھ.
کوڈَس مَنٛز ڈَبہٕ بَناونَس چھِ زٕ طٔریٖقہٕ:
- اَکھ چھُ وِکی کوڈ اِستِمال کَرُن ڈَبہٕ بَناونہٕ خٲطرٕ
اَتھ مَنٛز چھِ یہِ کوڈ اِستِمال گَژھان ؛
- بیٛاکھ چھُ ایچ ٹی ایم ایل کوڈ:
،
،
یا
اِستِمال کَرُن کوڈ بَناونہٕ خٲطرٕ.
حَوالہٕ دِنہٕ خٲطرٕ چھُ یہِ
...  وِکی کوڈ اِستِمال کَرنہٕ یِوان۔ اَمہِ سٟتؠ چھِ شایع تہٕ آنلایِن حَوالہٕ دِنہٕ یِوان.
اَلگ اَلگ فرماہَن چھُ اَلگ اَلگ طَرٕز آسَن حَوال بَناونُک.
{{colbegin}} تہٕ {{colend}} فرما چھِ کالم بَناونَس مَنٛز مَدَتھ کَران۔ یِمو سٟتؠ چھِ کالم بَنان۔ گۄڈٕنیِچ فرما چھِ شۆروٗع کَرنہٕ خٲطرٕ اِستِمال گَژھان تہٕ ٲخری فرما چھِ کالم بَند کَرنہٕ خٲطرٕ اِستِمال گَژھان.
جادو لَفٕظ چھِ تِم لَفٕظ یِم اِستِمال کَرنہٕ سٟتؠ کیٚنٛہہ خاص مولوٗماتھ فَراہَم چھِ کَران۔ مِثال مَضموٗن تَعداد، دوہ ناو، رؠتھ ناو تہٕ باقی.


text:
وِکیٖپیٖڈیا:شاردا رسمِ خَط
وِکیٖپیٖڈیا حِکمَتہِ عَملی بَحَث مُطٲبِق چھُنہٕ یَتھ وِکیٖپیٖڈیاہَس پؠٹھ شاردا رسمِ خَط اِستِمال کَرنہٕ یِوان۔ یہِ چھُ وِکیٖپیٖڈیا صٲرِفَن ہُنٛد رَلہٕ مِلہٕ بَیان تہٕ اَتھ پیز گژھِ عَمَل کَرنہٕ یِنؠ.
خَلاف وَرزی
- لَگاتار خَلاف وَرزی کَرن وول صٲرِف گَژھِ اِنتِظٲمی اِطلاع اَنجُمَن پؠٹھ دَرٕج کَرنہٕ یُن.
- اِنتِظٲمؠ ہیٚکَن رُکُن اَتھ حالتَس مَنٛز بُلاک تہٕ کٔرِتھ.
- اَگَر تُہؠ چھِو یَژھان اَتھ رسمِ خَطَس مَنٛز لیکھُن، اَتھ خٲطرٕ گَژھِ گۄڈٕ اؠسَمبَلی ہٕندِس حِکمَتہِ عَملی شوبَس مَنٛز کَرارداد پاس کرنہٕ یُن.


text:
مَدَتھ:ظٲہِر اؠڈِٹ تَعارُف/5
اؠڈِٹ خانہٕ اِبتِدا
اؠڈِٹ خانٕچ اِبتِدا تہٕ باقی
اَوزار شَلف
اَوزار یِم اِستِمال گَژھان چھِ
لِنکہٕ تہٕ وِکی لِنکہٕ
صَفَن أکِس اَکھ سٟتؠ جوڈ دِیُن
تَبدیٖلی شایع کَرٕنؠ
اؠڈِٹ شایع کَرنُک طریٖقہٕ
نٔوؠ مَضموٗن تَخلیٖق کَرُن
نۆو مَضموٗن تَخلیٖق کَرُن
خُلاصہٕ
وُچھِو تُہؠ کیٛا ہیٚچھَو
یَتھ وِکیٖپیٖڈیاہَس پؠٹھ چھِ 2٬509 مَضموٗن۔ تُہؠ ہیٚکِو تِم مذیٖد بحتَر بَنٲوِتھ یا ہیٚکِو نٔوؠ مَضموٗن تَخلیٖق کٔرِتھ۔ مَضموٗن گَژھِ یِم پاس کَرُن.
نامور
مَضموٗنُک عُنٛوان چھا ناموَر؟ مَضموٗنَن گَژھِ اہمِیتھ آسٕن تاکہِ تِمن پؠٹھ ییٚہِ مَضموٗن بَناونہٕ۔ اَمیُٛک مَطلَب چھُ زِ تِمَن مُتلِق مولوٗماتھ گَژھِ شایع آسٕنؠ اَصٕل جایَن.
بروسہٕ مَند حَوالہٕ
اَتھ مَضموٗن عُنٛوانَس مُتلِق چھا بروسہٕ مَند ذَرایعہ لیٚکھان؟ مَضموٗن شُروٗع کَرنہٕ برٛونٛہہ گَژھِ یہِ وُچھنہٕ یُن۔ یہِ چھُ ٹھیٖکھ وِکیٖپیٖڈیا مولوٗماتھ دَستیاب کَرنہٕ خٲطرٕ صۆروٗری.
مَضموٗنَس سٟتؠ نزدیٖکھی
تُہؠ چھا مَضموٗنَس سٟتؠ نزدیٖکھی؟ پانَس مُتلِق یا پَنہٕ کَمپَنی یا تَس مُتلِق یُس تُہی سٟتؠ وابَستہٕ آسہ گَژھِ نہٕ لیٚکھنہٕ یُن تِکیٛازٕ اَتھ حالتَس مَنٛز چھُنہٕ صٲرِف ہیٚکَن غٲر جٲنِبدارانہٕ پٲٹھؠ مَضموٗن تَحریٖر کٔرِتھ۔ تُہؠ ہیٚکِو پانَس مُتلِق مَضموٗن بَنانٲوِتھ مَضموٗن تَخلیٖق کَرنہٕ خٲطرٕ عَرٕض، اَتھ جاے کٔرِو مَضموٗن عُنوان تہٕ حَوالہٕ دَرٕج.
نو مَضموٗن تَخلیٖق
وِکیٖپیٖڈیاہَس پؠٹھ چھِ 2٬509 مَضموٗن دٕستِیاب یِم رَضاکار صٲرِفَو تَخلیٖق چھِ کٔرؠ مٕتؠ۔ اَگَر تُہؠ تہِ چھِو یَژھان مَضموٗن تَخلیٖق کَرٕنؠ۔ تَتھ خٲطرٕ کٔرِو گۄڈَے تَلاش سُہ مَضموٗن مُمکِن چھُ سُہ مَضموٗن ہیٚکہِ دٕستِیاب ٲسِتھ۔ اگَر سُہ مَضموٗن درٛاو نہٕ تَلاش کٔرِتھ تیٚلہِ کٔریَو بۄنہٕ کَنہِ مَضموٗنُک عُنٛوان دَرٕج تہٕ کٔریَو صَفہٕ تَحریر۔


text:
صحت
-
نیشنل انسچیوٹس آف ہیلتھ چہ شرین ہنزہ کلینکل ٹرایلہ
دنیاہس منز چھیہ واریاہ لاعلاج یا مشکل علاج بیمارِ یمن منز شرۍ تہِ مبتلا سپدان چھہِ۔ بیمارین ہند علاج یا…Read More »
-
کھورن ہند دود
کھۅرن ہند دود ہیکہِ واریاہو وجہو کنۍ ٲستھ۔ اکھ وجہ چھہ کھۅرن ہنز سۅ حالت یتھ پلانٹر فیسیٹس ونان چھہِ۔…Read More »
-
یوگنڈاہس منز ایبولا قسمس خلاف جنگس منز ہیکیا ایم آر این اے ویکسین کرونا وایرس ہیو فایدہ واتناوتھ؟
ک ووڈ ۱۹ ویکسینن یس ایم آر این اے ٹکنالجی پیٹھ درتھ چھہ کۆر کرونا وایرسس خلاف سون جنگ واریاہ…Read More »
-
نندر چھیہ فرانس کین لوکن ہندِ صحت چہ حالژ ہند اکھ سبب تہ نتیجہ دوشوے۔
ن نندر متعلق اکس کانگریس کس موقعس پیٹھ وون اتھ میدانس منز مہارت تھاون والیو ڈاکٹرو ز تہنز خواہش چھیہ…Read More »


text:
گلزار احمد ڈار
کشیرِ چھیہ پتہ وتہ پیٹھہ دۅلابن منز گرفتار روزمژ۔ زانہہ میول نہ لوکن سۅکھہ سانچہ روزنک موقعہ۔ یم رودۍ مختلف پریشانیہ اندرۍ اندری ژاپان۔ ادیب تہ لکھارۍ تہِ رودۍ نہ امہ نِشہ بٔچتھ۔ اختر محی الدین، امین کامل، علی محمد لون، ہری کرشن کول، بشیر اختر، گلشن مجید، فاروق مسعودی، ہردے کول بھارتی، شنکر رینہ، بیترِ افسانہ نگار رودۍ یمہ پریشانی تہ حادثات اکھ اکس سیتۍ اسان اسان علامتن تہ استعارن منز تتھہ پاٹھۍ باوان زنتہ یمن کہنے تکلیف چھنہ وچھن پیومت۔
گلشن مجید چھہ افسانہ صنفہِ منز پنن منفرد تہ معیاری اندازِ بیان ہیتھ برونہہ کُن یوان ۔سہ چھہ جدید افسانہ نگارن منز واحد افسانہ نگار یُس زیادہ علامت ورتاوان چھہ۔ بقول محفوظہ جان «گلشن مجید چھہ موجودہ دورس اندر علامتی افسانک بہترین تخلیق کار۔ اہندین افسانن اندر چھیہ سرنۍ، تہہ دار تہ داخلی مگر ورگہ باوتھ، یۅسہ اتھ رنگ بستہ تہ سرساوۍ بناونس منز اہم رول ادا چھیہ کران۔»
«افسانہ» چھہ گلشن سند سہ تخلیق یتھ منز امۍ کردار ذہنی آوریرکۍ شکار چھہِ ہاوۍ متۍ۔ یہ چھہ یمن ہندۍ دسۍ انسانی فطرت ہاونچ کوشش طنزیہ اندازس منز کران۔ ژھۅٹین جملن منز زبانۍ ہند ورتاو تمہِ اندازہ کران زِ پرن وٲلس چھہ اسن تہِ یوان تہ سونچنہ باپتھ مجبور تہِ کران ۔اتھ افسانس منز چھہ طنز تتھہ پاٹھۍ کرنہ آمت زِ سیۆد پاٹھۍ چھہ نہ فکری تران یہ چھا سیاستس پیٹھ طنز کِنہ عام معاشرس پیٹھ۔
افسانہ چھہ لال چوکس منز شروع تہِ گژھان تہ اتۍ اند تہِ واتان۔ مجہ چھہ پننہ ماجہ سیتۍ لال چوکہ منزۍ پکان۔ اورہ چھہ کس تام جلوسہ واتن وول، یمہ کِنۍ اتہِ لوکن ہنز سخ ژیلہ ژیل ٲس۔ لوکہ ہجومس منز چھہ کس تام نفرس بوٹہ کھۅر پیوان تہ سہ چھہ لوکن ہندِ دکہ دکہ سیتۍ خبر کور کُن لگان۔ اتھ بوٹہ کھۅرس کُن چھیہ مجس نظر پیوان تہ سہ چھہ ماجہ کُن آلو (اشارہ) دوان۔ مجہ تہ مجنۍ موج چھہِ پتہ اتھۍ بوٹہ کھۅرس پتہ پتہ روزان یۆت تام شام چھہ واتان مگر بوٹہ کھۅر چھہ نہ یمن توتہِ اتھس منز یوان۔ تتھ اوس یاتہ ہون نتہ خاکروب پانس سیتۍ نِوان۔
اگرچہ یہ افسانہ واریاہ برونہہ لیکھنہ آمت چھہ مگر امیک مرکزی خیال چھہ ازکۍ تم سٲری حالات، واقعات، تشدد، غریبی، لالچ، پریشانی بیترِ ہاوان، یم کُنہِ گرس، محلس، گامس یا سماجس منز سپدان چھہِ۔ یۆدوے کاشرۍ اقتصادی لحاظہ پسماندہ ٲسۍ (چھہِ)، تم چھہِ توتہ تمن جلسن تہ پروگرامن منز تہِ برابر حصہ نوان یم چاہے سیاسی ٲسۍ تن یا غیر سیاسی۔ تم چھہِ پریتھ واقعس تہ مسلس تماشہ بنٲوتھ ٹسنہ تہ ٹیپھ ژٹان تہ پنن مزہ تلان:
«مجن لۆم ماجہ لونچہ۔ ‹موجی بوٹ ہے›۔ موج ٲس خبر کتہِ۔ مجن دژ پۆت نظر تہ وچھن بوٹہ کھۅر ہونس ٲسس منز۔ ‹موجی ہون ہے›۔ چون مول پیۆو میہ سخ دروگ۔ موج ٲس پننین دۅلابن تہ لۆمنس نرِ۔ ‹موجی میہ ہے لج سخ تریش› تمہ وۆنس نہ کہنۍ ‹اگر بہ سہ بوٹ تلہ ہا ۔۔۔› بوٹ پییا عقلہِ، ییتہ کتہِ گے نلکہ پیدہ۔ ‹ناے اگر بہ سہ بوٹ تلہ ہن› امی بوٹہ کھۅر سیتۍ والے نس۔ ژہ کُس بوٹ بوٹ چھکھ میہ ونان ۔۔۔»
گلشنن چھہ اتھ افسانس منز کردارن علامتی رنگ دیتمت۔ مجہ تہ تمۍ سنز موج چھیہ پریتھ گرچ بے حیس، پسماندگی تہ ذہنی آوریرچ علامت۔ بوٹہ کھۅر چھہ کھۅرن ہنز حفاظتچ تہ شوب ہرراونچ علامت زاننہ یوان۔ گلشنن چھہِ یم سماجس سیتۍ تتھہ پاٹھۍ جوڈۍ متۍ زِ پرن وٲلس چھہِ یم واقعات پننسے پانس منز باسان۔ یم واقعات اتھ منز ہاونہ چھہِ آمتۍ، تم چھہِ تقریبا پریتھ تتھ گرس منز سپدان ییتہ جہالت، غریبی تہ پسماندگی آسہِ۔ یعنی مجنۍ موج چھیہ وتہِ پیٹھ بوٹہ کھۅر تلنے ونان زِ اگر مجنۍ مالۍ از تہِ بکواس لوگ یۅہے بوٹہ کھۅر برس ٲسس۔ ‹اگر از تہِ محلہ وزنوون› جملہ سیتۍ چھیہ بیاکھ کتھ ننۍ نیران زِ اتھ گرس منز چھہ دۅہے پھاٹون واد اوسمت۔ گۆو زِ یتھ گرس منز دۅہے دند وزن آسہِ، سہ چھہ ازکس تیز رفتار زمانس منز سیٹھہے وسۍ پایہ تہ ذہنی اعتبارہ پس پایہ زاننہ یوان۔
انسان ییلہ وتہِ پیٹھ کانہہ چیز یا بدل کینہہ وچھان یا لبان چھہ، تمۍ سندین خیالاتن، احساساتن تہ جذباتن چھیہ وتش لگان۔ سہ چھہ گۅڈہ اندرۍ اندرۍ خبر کیاہ کیاہ سونچان۔ حالانکہ امس چھہ آسان سہ وُنہِ حاصل کرنے یمیک یہ طمع چھہ کران۔ یہ افسانہ چھہ امہ کتھہِ ہنز تہِ دلالت کران زِ کتھہ پاٹھۍ چھیہ مجنۍ موج تہِ بوٹہ کھۅر حاصل کرنے مختلف کامین سیتۍ وابستہ کران۔
«ماجہ باسیو بوٹہ کھۅر اتھہ منزہ ژلون۔ ‹یمۍ وانگنن ہے گۅڈے سیۆد سیۆد ہایوم بہ آسہا گرہ وٲژمژ۔ مجن مول آسیم وولیومت۔ یۆہے بوٹہ کھۅر برس ٲسس اگر از تہِ محلہ وزنوون۔› تہ امہ برونہہ زِ پلسہ وول یا کانہہ ہِلہِ پننہ جایہ، مجہ ژۆل شی کٔرتھ اپور۔ بوٹہ کھۅر اوس پھٔتس پیٹھہ کنہِ۔ مجن ترٲو ماجہ کُن نظر۔ ماجہ ہوونس پھۅلونہِ ہۅنجہ اتی روز۔ پار بدلاونس کیت گۆو عبلۍ شیخ وۅستہ مگر ژیر چھہ صحیح لاگان ۔»
گلشنن چھہ افسانس منز شروع پیٹھے مزاحیہ انداز اختیار کۆرمت، یمہ سیتۍ یہ پرن خۅش تہِ چھہ کران تہ دلچسپی تہِ چھیہ برقرار روزان۔ سہ چھہ ژھۅٹین ژھۅٹین جملن منز واریاہ کینہہ ونان۔
«کاشرۍ چھہِ زندہ دل۔ تم چھہِ پریتھ مسلس ٹیپ ژٹان۔ مجنس کھوورس پھیکس پیٹھ بہت چینی فرشتن لیوکھ ‹کاشرین چھہ اجتماعی شع ورکم۔ سیاسی لحاظہ ہیکہِ یمن کانہہ تہِ بازۍ گر تماشہ مٲنرٲوتھ۔› »
یہ افسانہ چھہ واریاہ دلچسپ۔ اتھ یُس چیز دلچسپ بناوان چھہ، سہ چھہ گلشن نہِ قلمک ورتاو۔ سہ چھہ تقریبا پریتھ اقتباسس منز مزاح پیدہ کرنہ خاطرہ بیۆن بیۆن محاورہ تہ کہاوژ ورتاوان۔ مثلا «چون مول پیۆو میہ سخ درۆگ» ، «بوٹ پێیا عقلہ ییتہ کتہِ گیہ نلکہ پیدہ» ، «وۅسہ درۅس» ، «ژلہ لار»، «کاہ کاہ پل اچھہ» ، «ویچھہ تہ نچہ کریکہ»، «کھوندۍلدس چھہِ کھوندی کھوندۍ»، «سبز تہ سۅرخ نعرہ» بیترِ ۔ مختصرا ونو زِ گلشنن چھیہ افسانس منز مختصر جملن ہندِ دسۍ سماجکۍ واقعات تہ دۅہ دِشکۍ حادثات وۅتلانچ کوشش کرمژ۔ تمۍ چھہِ تم مسایل تلۍمتۍ یم ہمیشہ انسانی معاشرس درپیش رودۍ۔ اسۍ ونو یُتے زِ یہ چھہ معنی بۆرت افسانہ۔ یہ چھہ اسہ زمینی سطحس پیٹھ ہیچھناوان تہِ تہ سونچنہ باپتھ آمادہ تہِ کران۔
______
گلزار احمد ڈار چھہِ علی گڑھ مسلم یونیورسٹی ہندس ماڈرن انڈین لنگویجز ڈپارٹمنٹس منز ریسرچ سکالر۔
زمرے:تنقید


text:
سوشل میڈیا صارِفین چِھ اکِ مکانچ تصویر شیئر کران، تہ دعویٰ چُھ یوان کرنہ زہِ یہ مکان چُھ جموں و کشمیر کسِ بارہمولہ ضلس منز فوج تہ ملی ٹینٹن درمیان تازء تصادمس دوران منہدم آمتُ کرنہ۔
اکِ فیس بک صارِفن چھِ مکانچ تصویر شیئر کرتھِ اُردو کیپشنس منز لیکوھمتُ “کشیر ہندین لوکن ہند دود کرئو محسوس۔ بارہمولہ انکاؤنٹرس وران گؤ دون مکانن نقصان، پتِمین 3 دوہن دوران گئیِ کشیر منز 8 خاندان بے گھر”۔
امہ علاوہ چُھ ٹی وی 9 کننڈا تہ ٹی ٹی نیوز وئب سائٹو تہِ یہ تصویر شیئر کرتھِ دعویٰ کورمتُ زہِ بارہمولہس منز تازء تصادمس دوران آو یہ مکان منہدم کرنہ۔
وئب سائٹن ہُند آرکائو لنک ہیکیو توہیِ یتیتھ، تہ یتیتھ وچتھ۔
Fact Check/ Verification
شیئر کرنہ آمژِ یہ تصویر کرِ اسہ گوگلس پیٹھ ریورس امیج سرچ، تہ اتھ دوران آئیِ اسہِ لبنہ دی پرنٹ ویب سائٹِ پیٹھ 11 مئی 2020 ہچ اکھ رپورٹ۔ رپورٹس سآتِ چھِ یہ تصویر تہِ آمژ شیئر کرنہ۔ تصویر ہندسِ کیپشنس منز چُھ آمتُ وننہ زہِ یہ مکان آو جنوبی کشیر ہندسِ ضلع پلوامہ کسِ بیگ پورہ علاقس منز انکاؤنٹرس دوران منہدم کرنہ۔ تہ اتھ انکاونٹرس منز آو حزب المجاہدین کمانڈر ریاض نائیکو ہلاک کرنہ۔ دی پرنٹس وئب سائٹِ پیٹھ چُھ امہِ تصویر ہُند کریڈٹ کشیر ہندسِ صحافی اذان جاویدس دینہ آمتُ۔
تصویر متعلق حقیقات زاننہ خاطرء کور نیوز چیکرن اذان جاویدس سآتِ رابطہ تہ تمو کرِ تصدیق زہِ یہ مکانچ تصویر چھ تِمو پلوامہ منز 2020 ہس منز انکوانٹر پتھ توجمژ، یتھ انکارنٹرس منز حزب المجاہدین کمانڈر ریاض نائیکو ہلاک آو کرنہ۔
مزید علمیت خاطرء کور اسہِ مزید سرچ تہ اسہِ آئی نیوز کلک وئب سائٹِ پیٹھ 11 مئی 2020 ہچ اکھ رپورٹ لبنہ تہ اتھ رپورتس منز تہِ چُھ امہ تصویر ہُند تعلق پلواؑمسِ سآتِ یوان وننہ۔
رپورٹس منز چُھ وننہ آمتُ زہِ یہ مکانچ تصویر چھِ پلوامہ کسِ بیگ پورہ علاقس منز مکانچ تصویر، یتہِ ریاض نائیکو ہلاک آو کرنہ۔Also read: https://newschecker.in/fact-check/sniffer-dog-killed-in-recent-encounter
Conclusion
یِتھ کنِ گو سانسِ تحقیقاتس منز ثابتِ زہِ مکانچ تصویر چھنہ بارہمولہ ہس منز تازء انکاونٹرچ کینہ، بلکہ چھِ یہ تصویر 2 وہری برونہہ کشیر ہندس ضلع پلوامسِ منز انکوانٹرس دوران تباہ گمتمہِ مکانچ۔
Result: False
Our Sources
Report by The Print, Dated May, 11, 2020
Report by Newsclick, Dated May, 11, 2022
Phone conversation with Journalist Azaan Javaid.
If you would like us to fact check a claim, give feedback or lodge a complaint, WhatsApp us at 9999499044 or email us at [email protected]. You can also visit the Contact Us page and fill out the form.


text:
سوشل میڈیاہس پیٹھ چُھ اکھ بچہ سُند گاسہ کھیوان ویڈیو وائرل گژھان۔ اتھ متعلق چُھ دعویٰ یوان کرنہ زہِ یہ چُھ کشیر میز جنگس دوران گمتِس یتیم بچہ سُند۔
اکِ ٹویٹر صآرِفن چُھ گاسہ کھیوان ویڈیو شیئر کرتھ لیکوھمتُ زہِ “کشیر ہُند جنگ یتیم چُھ گاسہ کھیوان”۔
Fact check/ Verification
یتیم بچہ سُند گاسہ کھیوان ویڈیوس متعلق زہِ یہ چھا کشیر ہُند زاننہ خاطرء کور اسہِ گوگلس پیٹھ ‘بچہ گاسہ کھیوان ویڈیو’ کیورڈ سرچ۔
سرچ دوران آئی اسہِ لبنہ زہِ یہ ویڈیو چُھ سیٹھا کال پیٹھ انٹرنیٹس پیٹھ موجود تہ اتھ متعلق چھِ سیٹھا دعویٰ یوان کرنہ۔
اسہِ آئی کینہ پوسٹ لبنہ یمن منز دعویٰ چُھ یوان کرنہ زہِ یہ چُھ پاکستانس منز سہلاب پتھ متاثر بچن ہنز حالت۔
پوسٹن ہُند لِنک ہیکیو توہی یتیتھ، یتیتھ تہ یتیتھ وچتھ۔
پاکستان سند اسمبلی ممبر دُوا بتول سندِ طرفہ تہِ چُھ آمتُ یہ ویڈیو شیئر کرتھِ دعویٰ کرنہ زہِ یہ چُھ پاکستانس منز سہلاب متاثر بچن ہنز حالت۔ دُوا بتولن چُھ اردو وس منز کیپشنس منز لیکوھمتُ “اسہِ کَمہِ قیامتکُ انتظار چھِ کران۔ یہِ چھِ قیامت۔ اولاد اسہِ دیئِ زہِ معافی”۔
ٹویٹکُ آرکائو لِنک ہیکیو توہیِ یتیتھ وچتھ۔
مزید سرچ کرنہ پتھ آو اسہِ لبنہ زہِ بچہ سُند گاسہ کھیوان ویڈیوس متعلق چُھ آمتُ وننہ زہِ یہ چُھ روس تہ یوکرین جنگس دوران متاثر بچہ سندُ ویڈیو۔
ویڈیو لِنک ہیکیو توہیِ یتیتھ، یتیتھ تہ یتیتھ وچتھ۔
اسہِ آو مزید لبنہ زہِ فروری 2022 ہس منز چُھ یہ ویڈیو سیاسی کارکن عاتف مقبول سندِ طرفہ شیئر کرنہ۔
ویڈیو کسِ کیپشنس منز چُھ تِمو دعویٰ کورمتُ زہِ یہ ویڈیو چُھ شام مُلکس منز حالت۔ تہ خوراک نہ آسنہ کنِ چھِ یمہ گاسہ کھینس پیٹھ مجبور۔
تِمو چُھ سوال کورمتُ زہِ اکہِ طرفہ چھِ لاتعداد آبادی خوراک خاطرء ترسان تہ بییہِ طرفہ چھِ طاقتور ملک 90 فیصدی پونسہ جنگی سامانس پیٹھ چرچ کران۔
لنک ہیکیو توہی یتیتھ وچتھ۔
ساکشی ڈاٹ کام ویب سائٹِ پیٹھ تہِ آئی اسہِ لبنہ بچہ سُند گاسہ کھیوان اتھ ویڈیوس متعلق رپورٹ زہِ یہ چھِ شام ملککُ ویڈیو تہ اتھ چھنہ یوکرینس سآتیِ کانہہ تہِ تعلق۔
رپورٹکُ آرکائیو لنکِ ہیکیو توہی یتیتھ وچتھ۔
Conclusion
حالانکہ اسہِ آئی نہ اتھ ویڈیوس متعلق کانہہ تہِ اصلی شہادت لبنہ، تاہم ہیکو اسہ ونتھِ زہِ بچہ سُند گاسہ کھیوان ویڈیوس چُھنہ کشیر سآتِ کانہہ تہِ تعلق۔
Result: False
If you would like us to fact-check a claim, give feedback, or lodge a complaint, WhatsApp us at 9999499044 or email us at [email protected]. You can also visit the Contact Us page and fill out the form.


text:
दश
سَنَسکرٕٛت[اؠڈِٹ]
لَفظہٕ آگُر[اؠڈِٹ]
اَوَلی ہِند آریٲیی پؠٹھٕ میٛوٗلمُت :*dáśa < اَوَلی ہِند ایٖرٲنی *dáća < اَوَلی ہِند یوٗرَپی *déḱm̥۔
گرَٛنٛد[اؠڈِٹ]
दश [d̪ɐɕɐ]
نیپٲلؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :दश (دٔشٔہ) < اَوَلی ہِند آریٲیی *dáśa < اَوَلی ہِند ایٖرٲنی *dáća < اَوَلی ہِند یوٗرَپی *déḱm̥۔
گرَٛنٛد[اؠڈِٹ]
दश
- اَوَلی ہِند آریٲیی پؠٹھٕ میٖلؠ مٕتؠ سَنَسکرٕٛت لَفٕظ
- اَوَلی ہِند آریٲیی پؠٹھٕ آمٕتؠ سَنَسکرٕٛت لَفٕظ
- اَوَلی ہِند ایٖرٲنی پؠٹھٕ آمٕتؠ سَنَسکرٕٛت لَفٕظ
- اَوَلی ہِند یوٗرَپی پؠٹھٕ آمٕتؠ سَنَسکرٕٛت لَفٕظ
- سَنَسکرٕٛت آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ نیپٲلؠ لَفٕظ
- سَنَسکرٕٛت پؠٹھٕ آمٕتؠ نیپٲلؠ لَفٕظ
- اَوَلی ہِند آریٲیی پؠٹھٕ آمٕتؠ نیپٲلؠ لَفٕظ
- اَوَلی ہِند ایٖرٲنی پؠٹھٕ آمٕتؠ نیپٲلؠ لَفٕظ
- اَوَلی ہِند یوٗرَپی پؠٹھٕ آمٕتؠ نیپٲلؠ لَفٕظ
- نیپٲلؠ آنکونہٕ گرَٛنٛد


text:
وِکیٖپیٖڈیا پؠٹھٕ، اَکھ آزاد اِنسایکلوپیٖڑیا
Jump to navigation
Jump to search
- تٔلِم بَحَث چھِ اَکھ پَکناونٕچ دَخاست یۄس بنٛد کَرنہٕ چھِ آمٔژ. مہربأنؠ کرتھ پَزِ نہٕ یتھ تَبدیٖلی اَنٕنؠ۔ باقٕے تَبصُرٕ پَزَن مُنأسِب جایہِ لیٚکٕھن۔ یتھ بَحَث منٛز گژھِ نہٕ یبیٚیِہ ایڑٹ کرنہٕ ینی۔ اگر تُہِی چھُ باسان یہِ چھُ غلط جاے پَکناونہٕ آمُت تُہِی ہیکِو ییتھ جاے دَخاست دِتھ۔
یم دَخاست ہُنٛد نٔتیٖجِہ: page moved. Rishabhbhat (कथ) 03:53, 4 جَنؤری 2022 (UTC)[جَوآب]
پرَٛسَو → مؠوٕ – Common name Rishabhbhat (कथ) 10:24, 6 دَسَمبَر 2021 (UTC)[جَوآب]
- سٕہارٕ Imranqazi90 (بَِحَژ صَفہٕ) 14:18, 6 دَسَمبَر 2021 (UTC)[جَوآب]
پیٚٹھِم بَحَث چھُ بنٛد کَرنہٕ آمُت۔ مہربأنؠ کرتھ پَزِ نہٕ یتھ تَبدیٖلی اَنٕنؠ۔ باقٕے تَبصُرٕ پَزَن مُنأسِب جایہِ لیٚکٕھن۔ یتھ بَحَث منٛز گژھِ نہٕ یبیٚیِہ ایڑٹ کرنہٕ ینی۔


text:
نذیر آزاد چھہ پننہِ کتابہِ منز رسول میر سند اکھ شعر یتھہ پاٹھۍ دوان
در جنگ کران کارِ خنجر دستِ رنگیں چانۍ
ہم پنجہ دستاں چھی نہ رستم سام نگارو
ٹینگ تہ شاد چھہِ غزلہ کس متنس منز "چھی” بدلہ "چھُے” دوان۔ نذیر آزادن کتہِ اۆن یہ "چھی”؟ یہ چھہ دراصل امۍ ٹینگ سندِ کلیات کہ دیباچہ منزہ تلمت۔ ٹینگن چھہ نہ کلیاتک متن پانہ یکجا کۆرمت بلکہ چھیہ بقول کامل بیۍ سنز کٲم پننہِ ناوہ کرنہ آمژ۔ لہذا چھہ متنس منز "چھی” بدلہ ” چھُے” مگر دیباچس منز چھہ پنن "چھی” دوان۔
وۅنۍ ییلہ شعرس منز چھی آو، ہم پنجہ دستاں چھہ نذیر آزادس پریشان کران تکیاز رستم تہ سام چھہِ وۅنۍ ہم پنجہ دستاں۔ تہِ کیا گۆو تہِ معلوم کرنہِ چھہ سہ استادن نش گژھان۔ یم استاد کم چھہِ؟ یہ چھہ اسہِ کاشرین عادتھے زِ کانسہ ہند ناو ہیمو نہ (کیا جان گیوو اگر یمن استادن ہند ناو ہینہ آسہِ ہے آمت، کِنہ تمو اوسس ناو ہینس منع کۆرمت)۔ بہرحال، تم چھس ونان پنجہ دستاں چھہ تتھے پاٹھۍ پنجہ و دستاں یتھہ پاٹھۍ دست و بازو چھہ۔ بقول نذیر آزاد معنی جفۍ تراونۍ۔ یہ/یم استاد ہیکن کانہہ تہِ ٲستھ مگر میہ چھہ پورہ یقین یہ استاد چھہ ٹینگ بییہ نہ کانہہ، تکیازِ ٹینگ نے چھہ ہم پنجہ دستاں پتہ چھی دیتمت۔ چھی یا چھے برونہہ یم تہ لفظ مصرعس منز چھہِ تم چھہِ متعلق فعل بنان، رستم تہ سام چھہِ فاعل۔ لہذا چھہ یم کردار مخاطبس سیتۍ "ہم پنجہ دستاں”۔
ٹینگ چھہ کلیاتس پتہ کنہِ فرہنگ دوان یتھ منز سہ سام سند ناو دوان چھہ مگر نہ چھہ پنجہ و دستاں دوان تہ نہ ژھورے دستاں۔ رستم تہِ چھہ دوان، مگر دستاں چھہ نہ دوان تکیازِ تمس تہِ چھہ نہ معلوم اوسمت زِ یہ دستاں کیا بلایہ چھیہ۔ نتہ اگر امہِ شعرکۍ رستم تہ سام دتِن یم سارنے ویدۍ چھہِ، دستاں کیازِ دیتن نہ؟ سیزے کتھا چھیہ زِ ٹینگن چھہ دستاں لفظک مطلب دست لفظک جمع نمت، یۅس عام کتھ چھیہ۔
ٹینگس چھہ نہ معلوم زِ یہ رسول میرن دستاں چھہ نہ ژھورے دست لفظک جمع بلکہ تمہ علاوہ تہِ معنی تھاوان؟ (معلوم نہ آسن چھہ نہ کانہہ گناہ۔) دستان لفظک معنی چھہ شاد پننس کلیات رسول میرکس فرہنگس اندر دوان۔ مگر سہ چھہ نہ خالص دستاں دوان بلکہ "رستمِ دستاں”۔ معنی چھس ونان رستم سند مول دستاں یمس زال تہِ ونان ٲسۍ۔ صحیح چھہ مگر یہ "رستم دستاں” کتہِ چھہ رسول میرن ورتومت تہِ آو نہ میہ اتھہِ، البتہ ہم پنجہ چھہ شادن ٹینگ سندۍ پاٹھۍ نظر انداز کۆرمت شاید امہ کنۍ زِ ہم پنجہ ترکیب چھیہ نہ معنی یچ محتاج۔ ٹینگ تہِ چھہ نہ یہ ترکیب فرہنگس منزدوان۔ وۅنۍ مانہو زِ ٹینگن تہِ چھہ نہ ہم پنجہ فرہنگس منز امہ کنۍ دیتمت تکیازِ یہ ترکیب چھیہ نہ معنی یچ محتاج، مگر تمۍ سندِ چھی پتہ چھیہ وۅنۍ پورہ ترکیب "ہم پنجہ دستاں” پتھ کن روزان۔ سۅ چھیہ معنی طلب تکیاز ہم پنجہ دستاں چھہ نہ کانہہ محاورہ۔ رسول میر ما گۆو غلط زبان لیکھن وول گونمات چاہے سہ پتہ فارسی یی ٲسۍ تن۔
شاد چھہ اتھ شعرس صحیح پاٹھۍ ووتمت۔ دستاں، رستم تہ سام چھہِ ترین پہلوانن ہندی ناو۔ سام سند نیچو دستان، دستان سند نیچو رستم۔
نذیر آزاد چھہ ونان زِ شادن چھہ دستان لفظک مطلب رستم سند مول دیتمت تہ ڈکشنری منز تہِ چھہ یی، مگر پنجہ و دستان چھہ نہ رد کران حالانکہ تتھ چھیہ نہ نامعلوم استادن الگ ڈکشنری کانہہ مدد کران۔ اگر پنجہ و دستان کانہہ محاورہ آسہِ ہے یتھہ پاٹھۍ دست و بازو چھہ، تیلہ آسہِ ہے یہ کُنہِ ڈکشنری منز ضرور۔
ٹینگ سندس کلیاتس منز چھہ مصرعہ یتھہ پاٹھۍ
ہم پنجہ دستاں چھے نہ رستم و سام نگارو (نہ چھہ نہ زبر ہیتھ بلکہ کاشر زیر ہیتھ یعنی نہٕ)
شاد سندس کلیاتس منز چھہ مصرعہ یتھہ پاٹھۍ
ہم پنجہ دستاں چھے نہ رستم، سام نگارو (نہ چھہ نہ زبر ہیتھ بلکہ کاشر زیر ہیتھ یعنی نہٕ)
دۅشوے پاٹھ چھہِ صحیح تہ تہ غلط تہ تکیاز دوشونی منز چھہ نہ کاشر زیر ہیتھ یعنی نہٕ۔ آسن گژھہ نہ (زبر ہیتھ)۔ فارسی یس منز چھہ "ہم پنجہ” محاورہ تہ معنی چھس لیکھتھ ہم زور، ہم نبرد، ہم آورد۔ یعنی جنگس منز چھے نہ دستاں، نہ رستم نہ سام برابر۔ نظامی سند شعر چھہ
نہ با شیری کسی را رنجہ دارد
نہ از شیران کسی ہم پنجہ دارد
امی سے شاعر سند بیاکھ شعر چھہ
بہ ہم پنجگی پیل را بشکنم
شہ پیلتن بلکہ پیل افکنم
یہ لیکھ اند واتناونہ برونہہ یم کتھہ:
پنجہ و دستاں چھہ اتھ مصرعس بے آہنگ بناوان، پنجہ ء دستاں تہِ چھہ اتھ بے آہنگ بناوان۔ اتھ وزنس منز چھہ اتہِ نس صرف پنجہ دستاں کُنہِ اصافتہ ورٲے صحیح بیہان۔ لہذا چھہ نہ پنجہ "دستان” لفظس سیتۍ بلکہ "ہم” لفظس سیتۍ تکیاز "ہم پنجہ” چھہ محاورہ۔
ہم دست تہِ چھہ محاورہ، ہم دستاں/ہم داستاں تہِ چھہ محاورہ یمن ہند نہ اتھ مصرعس منز کانہہ جواز چھہ۔ مگر "ہم پنجہ دستاں” چھہ نہ کانہہ محاورہ۔
قاآنی سند اکھ خوبصورت شعر چھہ
خواہی کہ حنا بندی بر کف قدحی گیر
تا سرخ کند عکس میت پنجہ و دستاں
اتھ شعرس منز چھہ نہ پنجہ و دستاں محاورہ رنگۍ بلکہ لغوی معنیس منز اتھہ تہ اونگجہ۔ سلمان ساوجی سند شعر چھہ
بازوی او گاہ بزم با زوی رستم ببست
پنجہ او روز زور پنجہ ء دستاں شکست
اتھ منز چھہ پنجہ ء دستاں مطلب صاف پاٹھۍ رستم سند مول زال۔
پنجہ دستاں کُنہِ اصافت ورٲے چھہ نہ مستعمل۔
شعرس منز چھہ رنگینس مقابلہ سام یمیک معنی سام کردارس سیتۍ سیتۍ کرہن تہِ چھہ یتھہ پاٹھۍ ہندوستانس منز شیام چھہ۔ دست بمقابلہ پنجہ، خنجر بمقابلہ پنجہ لفظن ہند انتخاب چھہ شعرس دلچسپ بناوان۔
اند: محاورہ چھہ نہ "پنجہ و دستاں” بلکہ "ہم پنجہ”۔ اگر پنجہ و دستاں کنی ترکیب مانون، "ھم” لفظ کتھ حسابس تھاوون؟
کاشرین شاعرن منز چھہ نہ فارسی زانن وول رسول میرس مقابلہ کانہہ اوسمت۔ امس چھہ فارسی محاورس پیٹھ زبردست عبور اوسمت۔


text:
یہ فیکٹ چیک چھُ اصلی نیوز چیکر گجرات خآطر پرتھمیش کوُنت سندِ طرفہ کرنہ آمتُ
اکثر چھِ یوان سوشل میڈیاہس پیٹھ کھینہ چیزن منز ملاوٹ کسِ بارس منز یوان وننہ، یمہِ لٹہِ چھُ اکھ ویڈیو وائرل گژھان۔ یتھ منز شُرئن خآطرء لُوپو چاکلیٹ کِس بارس منز دوا ملاوتھِ آسنکُ دعویٰ چُھ کرنہ یوان کرنہ، تہ اَمہِ سآتِ چھِ بچہ فالجِ ہندِ شکار گژھان۔
اَکھ فیس بک صآرف پوساد تولو گڑھامودی چھ اکھ ویڈیو شئیر کرتھِ لیکھان “اکھ نو چاکلیٹ چھُ آمتُ بازرس منز، لُوپو کیک کمپنی ہُند، یتھ منز دوا پِل ملاوتھِ چھ، تہ امہ سآتِ چھ بچہ فالجِ ہندِ شکار گژھان۔ مہربانی کرتھِ کریو یہ ویڈیو پننئن دوستن سآتِ شئیر۔ پننئن شُورین ہُند تھائیو پان خیال”۔ یہ ویڈیو چھ فیس بکس پیٹھ وائرل۔
توہیئ ہیکیو آرکائیو لنک یتیتھ وچتھ۔
لُوپو چاکلیٹ کسِ بارس منز چُھ یہ ویڈیو چھ آمت اکسؐ صارفہ سندِ طرفہ نیوز چیکرس واٹس ائپ نمبرس 9999499044 پیٹھ پوز زاننہ خآطرء سوزنہ۔
Fact Check / Verification
لُوپو چاکلیٹ کسِ امہِ ویڈیو کسِ بارس منز حقیقت زاننہ خآطرء کور اسہِ لُوپو چاکلیٹ گوگلس پیٹھ سرچ۔ اتہ آئ اسہِ کینہ فیکٹ چیک زہِ ‘لُوپو چاکلیٹ سآتِ فالج’ ہندسِ بارس منز لبنہ۔ یمہ فیکٹ چیک چھ آمتِ 2019 ہس تہ 2021 ہس منز کرنہ آمتِ۔
ترکی ہنز تیئت نامی ویب سائٹِ چھ اتھ سلسلس منز اکھ ریسرچ رپورٹ شائع کورمتُ۔ امہِ رپورٹ مطابق چُھ یہ ویڈیو اکتوبر 2019 ہس منز سیئر کرنہ۔ امہ علاؤ چھ یہ ویڈٰیو ایراق چہ ویش پریس نامی اکِ یوٹیوب چینلئ شئیر کورمتُ۔ اتھ ویڈیو وس منز چھِ اسپیلیک نامی کمپنی ہُند اکھ سُولو پروڈکٹ تہ یوان وچھنہ۔ تہ امیوکُ مارکیٹ چُھ ایراق۔ اندازء چھ یوان لگاونہ زہِ امیِ وجہ چُھ لُوپو چاکلیٹ کسِ بارس منز چُھ یہ ویڈیو آمتُ ایراقس منز تیار کرنہ۔
حقیقتس منز ویڈٰیو وس منز چھ یوان وچھنہ زہِ سُولون چاکلیٹ قِسم چھنہ یوان ترکی ہندسِ مارکیٹس منز فروخت کرنہ۔ بلکہ چھِ یہ کمپنی تمام اشیاء باقی ممالکن منز سوزنہ خآطرء تیار کران۔ سُولو کمپنی چھِ لُوپو کیک سان 10 مزید قسم تہِ تیار کران۔
سُولو ویب سائٹِ مطابق چھِ یمہ چاکلیٹ یوان دون فیکٹرن غازینٹئپ تہ استانبلس منز تیار کرنہ۔ ویڈیوس منز ہاونہ آمتُ چاکلیٹ چھ یوان 2000 نفرو دسِ 120000 اسکوئر فُٹ جائے پیٹھ غازینٹئپ علاقس منز بناونہ۔ تہ یہ پروڈکٹ چُھ یوان 120 ہن ملکن منز سوزنہ۔
لُوپو چاکلیٹ کسِ پارس منز گوگل سرچ کرنس دوران آو سعودی عربس منز امازان ویب سائٹ لبنہ۔ تہ امہ مطابق چھِ یوان لُوپو چاکلیٹ یوان سعودی عربہ تیار کرنہ۔
تیئت ویب سائٹ پیٹھ چھ امہِ کمپنی لُوپو چاکو کوکنٹ کیک کسِ بارس منز ونمت زہِ یمہ تمام چیز چھ یوان بناونہ پتہ پُورپآٹھِ چیک کرنہ، تہ باقی ملکن سوزنہ برونہ تہ چھ یوان یمہ چیک کرنہ۔ تیئت وئب سائٹِ ہندس رپورٹرس سآتِ کتھ کرنس دوران چُھ پتہ لگان زہِ شمالی عراق تہ ترکی درمیان اسپرنگ پییس آپریشنس دوران گو بائیکاٹ۔ امہ وجہ سآتِ ہیکہ یہ ویڈیو بائیکاٹ کرنکُ آستھِ۔
امہ علاؤ آو اسہِ دسمبر 2019 ہس منز گلف نیوز وئب سائٹِ پیٹھ اکھ رپوورٹ لبنہ، رپورٹ مطابق چُھ یہ ویڈیو ہندوستانس منز کینہ کال برونہ پیٹھ وچھنہ یوان۔ دبئی میونسلی پلٹی ہندِ مطابق یلہ زن لُوپو چاکلیٹ چھنہ یوان عرب مارکیٹس منز کننہ کینہ تہ ہندوستان چُھ ونان زہِ مسلمانو چُھ اتھ منز نامردی ہند دوا رلومتُ۔
Conclusion
ایتھ پآٹھِ تحقیقات کرتھِ وآتِ اسہِ اتھ نتیجس پیٹھ زہِ لُوپو چاکلیٹ کسِ بارس منز وائرل ویڈیو چُھ اکتوبر 2019 ہس گومتُ وائرل۔ یتھ منز دعویٰ چُھ یوان کرنہ زہِ اتھ منز چھ دوا۔ فی الحال چھنہ اتھ بارس منز کانہہ خبر زہِ لُوپو چاکلیٹ چُھ یوان ہندوستانس منز فروخت کرنہ۔ یہ ویڈیو چُھ گومتُ واریہہ لٹہِ مختلف ملکن منز مختلف دعویٰ ہو سآن وائرل۔
Result: Missing Context
Our Sources
Fact check published by teyit.org and snopes.com in November 2019
Amazon website in Saudi Arabia
Gulf News published in December 2019
نوٹ: کنہِ تہِ شک آور خبرءِ ہند تحقیق،ترمیم یا دیگرتجویزو خاطرء سوزیو پننِ رائے دیتمتسِ واٹس ائپ نمبرس پیٹھ۔9999499044


text:
مسرور امین
سانۍ یہ موج کشیر چھیہ پننہ خوبصورتی کنۍ تمام عالمس منز مشہور ییمک رنگہ رنگہ حسن وچھتھ چھہ انسانس روحانی کیو قلبی سکون میلان. بقول عرفی شیرازی
ہر سوختہ جانی کہ بہ کشمیر درآید
گر مرغِ کباب است کہ با بال و پرآید
خوبصورتی علاوہ چھیہ کشیرِ تمن فقیرن، ریشن، عارفن، ولی ین تہ صوفی بزرگن زنم دیتمت یمن زن آفاقی اہمیت چھیہ تہ یمہِ وجہ سیتۍ یتھ وادی ریشۍ وٲر تہ پیرہ وٲر تہِ ونان چھہِ- چونکہ امہ کاروانک آغاز چھہ لل دیدِ پیٹھہ شروع سپدمت تہ ونہِ تہِ چھہ چلون — ونۍ کین تہِ چھہِ یم گاشہ تارکھ نظرِ گژھان۔ یمو گاشہ تارکو منزہ چھہ غلام رسول قاڑو تہِ اکھ۔
یہند اصلی ناو اوس غلام رسول پارمو، عرف قاڑو۔ یہندس بابہ صابس اوس ناو رحیم پارمو۔ قٲڑۍ صاب ٲسۍ ڈونۍ پاوٕکۍ روزن والۍ۔ ڈونۍ پٲو چھہ اسلام آبادہ پیٹھہ اکھ کلو میٹر دور اچھہ بل سڑکہِ پؠٹھ واقع۔ یہند زا سنہ چھہ 1915ء ماننہ یوان۔ یم چھہِ ۸۵ ؤری وٲنس پرٲوتھ یتھ عالمس رۄخصتھ کٔرتھ ابدی زندگی پٕراوان۔
قٲڑۍ صابس اوس لۄکچارسے منز مالۍ سند سایہ وۆتھمت تہ گرک بار پیوکھ معصوم پھیکن پیٹھ تلن۔ بالیغ گژھتھ کوٚرکھ جانہ دیدِ ناوۍ زنہِ سیتۍ نکاح۔ یمن ٲسۍ ژور اولاد زہ کورِ تہ زہ لڑکہ۔ پیشہ کنۍ ٲسۍ زمیندار مگر خدا صٲبن اوسکھ صفت دیتمت زِ محنت کرتھ ٲسۍ گرہ بار پالان تہ مختلف کار کسبن سیتۍ ٲسۍ تعلق تھاوان۔ یمو چھیہ زمینداری علاوہ پھیرِکٲم، کھانہ کٲم وغیرہ تہِ کرمژ تہ سیتۍ سیتۍ ٲسۍ پنین وۄندہ سیرن تہِ جذبن ہنز باوتھ تہِ کران
میہ نو معلوم بہ چھس غیر زان
بہ کس عاشق گمژ دیوان
میہ حورے چھم یہ للوُن نار
بہ کر ڈیشن پنن جانان
قٲڑۍ صاب ٲسۍ بظاہر ناخواندہ مگر پیر رہبرو ٲسکھ روحانی تربیت کرمژ۔ ظاہری مرشد اوسکھ غلام محمد ریشی عرف عمہ بابہ یم ژارِ شریفکۍ روزن والۍ ٲسۍ- عمہ بابہ ٲسۍ تھدِ پایکۍ فقیر تہ صوفی بزرگ۔ حضرت زین الدین ولی رح سنز ٲسکھ سیٹھاہ یژھ تہ پژھ تہ یمن ٲسۍ پنن باطنی رہبر تسلیم کران یہندس کلامس منز چھہ واریاہن جاین تہند ذکر لبنہ یوان۔
رسلۍ ونۍ عشقہ اسرار
ونتھ کیاہ زانہِ گفتار
زٲنہ متۍ دیتنم ایثار
ونتھ کیاہ زانہِ گفتار
زٲنہ متۍ رسلس یی وۆن
ادہ سیر بازار دراو نۆن
کۆرنس واقف پانہ پننس سیرہ سے
دس میہ دیٚتنم زٲنہ مالۍ دستگیرہ نےٕ
چونکہ قٲڈۍ صاب ٲسۍ ناخواندہ اوہ سبہ ٲسۍ نہ تم لیکھت ہیکان مگر تہندۍ اکۍ طالبن ثناءالللہ میر صابن کۆر تقریبا تہند سورے کلام قلمبند تہ دژنس "جام مے معرفت” ناوۍ کتابی صورتھ۔ یہند واریاہ کلام چھہ ونہِ چھپنے تمیک وجہ چھہ شاید یی زِ ثناءالللہ میر صاب گے رحمتِ حق۔ کلام چھہ ونہِ ثناءالللہ میر صابنس لۄکٹس نیچوس نش موجود۔ قأڈۍ صابس أسۍ زہ چیز عطا آمتۍ کرنہ، فقیری تہ عاشقی- بقولِ ثناءالللہ میر صاب قأڈ صابن گفتہ چھہ زِ تمن آیہ شاعری ہنز کتاب پننس پیرِ کاملہ سندِ اتھہ حضرت شیخ نورالدین ولی رح سندِ آستانہ عالیہ ژارِ شریفٕہ دِنہ۔
ظاہرا باطنچ دِژنے کتاب
یہ چھے جناب پرناویو
قٲڑۍ صابس ٲس کۄکچارہ پانہ پیٹھے صوفیانہ شاعری تہ گیونس کُن لے۔ تم رودۍ ٲخری ایامن تام اتھۍ وتہِ پیٹھ قایم – اکثرو بیشتر ٲسۍ صوفیانہ محفلہ منعقد کران یمن منز تم پانہ شمع بٔنتھ ٲسۍ تابان تہ اندۍ اندۍ ٲسکھ پروانہ گتھ کران۔ یمن محفلن منز اوس اکثر قٲڑۍ صابنے کلام گیونہ یوان یتھ منز زن عشق، لول، فراق تہ وصلہ کین جذبن تہ تجربن ہنز گریکھ جایہ
جایہ نظرِ ٲس گژھان ۔
یارہ دود نارہ کھۄتہ وارہ تۆتیے
دل میون مۆت یے گۆو
میہ لولہ مشکے زالۍ برۍ مے موے خانہ تے
میہ خال وچھ مے زالۍ پنجرس نشانہ تے
رو بہ رو رۄے وچھم للۍ یے
ییٚلے تورے پیوم گاش
مۄے مشکین رۄے چھس پریۆن یے لو
میون معشوق یور ناو نۆنیے لو
اۆن لٲگتھ میہ دژاو وۆنیے لو
میون معشوق یور ناو نۆنیے لو
قٲڑۍ صابن چھہ پننہ شاعری منز تشبیہ، استعارہ تہ علامژن ہند یسلہ پاٹھۍ استعمال کۆرمت یمہ سیتۍ امۍ سنزِ شاعری ہند بجر نظرِ چھہ گژھان۔ سہ چھہ دندن قندہ پھلۍ تہ سینس نازک چینچٕ ؤنتھ اکھ باتصویر کیفیت پیش کران۔ یتھے پاٹھۍ کینہہ، واوو ہوی اصطلاح ورتأوتھ شاعرانہ ہنرمندی ہند باس دوان۔
دند چانۍ قندہ پھلۍ بندہ بندہ لٔلۍ یے
قندہ شربت پورتھ آے
سینہ چون نازک چینچٕ للۍ یے
دینہ ڈولتھ نٲرۍ ون پیو در نار
رسلیو ونتہ کینہہ نہ کتہِ آو
کینہہ نہ نشہِ کینہہ نہ کیاہ نۆن دراو
کینہنک اسرار کینہہ ڈیوٹھم
لا تہ اِلّا اللّہ جمع ڈیوٹھم
معرفت عارفن آوے واوو
واوہ منزہ وحدت دراوو لو


text:
خۄش آمدید کٲشرِ www.gotquestions.org ویٛبسایٹہِ پٮ۪ٹھकॉशुर
بوٚنہٕ کَنِہ چِھ تِمَن صَفَن ہُنٛد ناو دیٛتھ یِم کٲشر پٲٹھۍ لیٛکھِتھ چِھ
واریہَ ضروری سوال
لافٲنۍ زندگی گیٛوا حٲصِل؟
کٮ۪ا خۄدا صٲبَن کوٚرہ چانٮ۪ن گۄنہَن مَغفرَتھ؟
امِیٛک کیٛا مطلب گو وزِ أس کرہُن عیٖسا پنُن ذٲتۍ بچاوَن وول تسلیٖم؟
مغفرتُک منسوٕہ کیٚا چُھہ یا مغفرتٕچ وَتھہ کۄس چھٚے؟
عیٖیسٲ کَس چِھہ وَنان؟
مےٛ کوٚر حضرت عیٖسا پنُن مٲلِکھ تَسلیٖم، وَنۍ کٮ۪ا چھُ مِےٛ کرُن؟
خوٚش خبری
عییسی کُس چُھ؟
خۄدا چھَہ کِنہٕ نہٕ ؟ کٮ۪ا خۄداۓ سٔندِ وجو’دُک چَھ کنٛہ ثبو’تہ؟
کٮ۪اعیٖسا چَھ خۄدا؟ کٮ۪ا عیٖساہَن کوٚرَٕ زانٛہہ خۄدٲۍٔ ہُٮنٛد داوا؟


text:
عِراق
عراق چھ ایشاہک اہم مسلمان مُلُک۔ امیک پرون ناو اوس میسوپوٹیمیا (مابین النھرین)۔ اَمہِ کس جنوبس مَنٛز چھ کُویت مغربس مَنٛز چھ اردن شمالس مَنٛز چھ ترکی تہ مشرکس مَنٛز چھ ایران واقہ۔ عراق چھ دنیوہک اَکھ پرون مُلُک۔ فلسطینک پاٹھی چھےٚ اَتھ تہٕ پاغمبرن ہنزی زمین ونان۔ اتہ چھ زیادِ تر مسلمان روزان۔ اتہ چھ عیسایی تہٕ روزان۔
عِراقٕچ تَوٲریٖخ[اؠڈِٹ]
حضرت نوح علیہ السلام، حضرت ابراھیم علیہ السلام تہ حضرت خضر علیہ السلامن ہندی تہ تعلق اوس عراقس سٟتؠ۔ حضرت آدم علیہ السلامن تہٕ شَہَر قرنہ پنین بسن جائے۔ 2003ء مَنٛز کور امریکن اَتھ پؠٹھ حملہِ۔ اَمہِ ملکک دار الحکومت چھ بغداد یۄس امیک بوڈ شَہَر چھ۔ اَمہِ علاوہ چھ نجف، کوفہ، بصرہ، کربلا، سامرا، موصل تہٕ کرکوک اَمہِ ملکک مَشہوٗر شَہَر۔ دجلہ تہٕ فرات چھ امیکی مَشہوٗر دریاو۔
عراقچہ زیارتہ[اؠڈِٹ]
عراقس مَنٛز چھےٚ واریاہ زیارتہ مثالے کربلا، کاظمین، سامرا، بغداد بیتیر۔ واقہ کربلا گو اتھی جایہ۔ ام جایہ چھےٚ شیعہ مسلمانن خاطرِ واریاہ اہم۔


text:
چار
اُردوٗ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
چار [t͡ʃɑːɾ]
- ژور۔
پَنٛجٲبؠ[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
چار (گُرمُکھی : ਚਾਰ)
- ژور۔
سِندی[اؠڈِٹ]
لَفظہٕ آگُر[اؠڈِٹ]
سَنَسکرٕٛت پؠٹھٕ میٛوٗلمُت :चतुर् (چٔتُر) < اَوَلی ہِند آریٲیی *ćatwā́ras < اَوَلی ہِند ایٖرٲنی *čatwā́ras < اَوَلی ہِند یوٗرَپی *kʷetwóres۔
گرَٛنٛد[اؠڈِٹ]
چار (دیوناگری : चारि) [t͡ʃɑrɪ]
- ژور۔
- سَنَسکرٕٛت پؠٹھٕ میٖلؠ مٕتؠ اُردوٗ لَفٕظ
- سَنَسکرٕٛت پؠٹھٕ آمٕتؠ اُردوٗ لَفٕظ
- اَوَلی ہِند آریٲیی پؠٹھٕ آمٕتؠ اُردوٗ لَفٕظ
- اَوَلی ہِند ایٖرٲنی پؠٹھٕ آمٕتؠ اُردوٗ لَفٕظ
- اَوَلی ہِند یوٗرَپی پؠٹھٕ آمٕتؠ اُردوٗ لَفٕظ
- اُردوٗ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ پَنٛجٲبؠ لَفٕظ
- سَنَسکرٕٛت پؠٹھٕ آمٕتؠ پَنٛجٲبؠ لَفٕظ
- اَوَلی ہِند آریٲیی پؠٹھٕ آمٕتؠ پَنٛجٲبؠ لَفٕظ
- اَوَلی ہِند ایٖرٲنی پؠٹھٕ آمٕتؠ پَنٛجٲبؠ لَفٕظ
- اَوَلی ہِند یوٗرَپی پؠٹھٕ آمٕتؠ پَنٛجٲبؠ لَفٕظ
- پَنٛجٲبؠ آنکونہٕ گرَٛنٛد
- سَنَسکرٕٛت پؠٹھٕ میٖلؠ مٕتؠ سِندی لَفٕظ
- سَنَسکرٕٛت پؠٹھٕ آمٕتؠ سِندی لَفٕظ
- اَوَلی ہِند آریٲیی پؠٹھٕ آمٕتؠ سِندی لَفٕظ
- اَوَلی ہِند ایٖرٲنی پؠٹھٕ آمٕتؠ سِندی لَفٕظ
- اَوَلی ہِند یوٗرَپی پؠٹھٕ آمٕتؠ سِندی لَفٕظ
- سِندی آنکونہٕ گرَٛنٛد


text:
مَدَتھ:تَعارُف وِکیٖپیٖڈیا رَہنُمٲیی/2
تَعارُف
وِکیٖپیٖڈیا رَہنُمٲیی
ناو جاے
صَفَسن ہٕنٛد قسٕم
صَفہٕ تَلاش
صَفہٕ کِتھ پٲٹھؠ ژھانٛڈو
صَفہٕ تَوٲریٖخ
پرٛانؠ گَردان وُچھِو
رُجوع مُکرَر تہٕ مُختَصر وَتھ
صٲرِف بیٚیِس جاے واتٕناوُن
کارآمد لِنکہٕ
صَفہٕ یِم ضروٗرَتھ چھِ لَگان
خُلاصہٕ
وُچھِو تُہؠ کیا ہیٚچھوہ
وِکیٖپیٖڈیاہٕک صَفہٕ چھِ ناو جاین مَنٛز تَخصیٖم کَرنہٕ آمِت. پرَٛتھ کُنہِ ناوجاے (مَضموٗن ناو جاے وَرٲے) چھُ گۄڈٕ کانٛہہ لفٕظ تہٕ کولَن آسان. مِثال مَدَتھ: تَعارُف. یہِ صَفہٕ چھُ مَدَتھ ناو جاے مَنٛز تہِ اَتھ چھُ ناو تَعارُف. بیٚیہِ مِثال چھِ بۄنہٕ کَنہِ؛
پرَٛتھ کُنہِ ناوجاے ہٕندِس صَفس، خاص ناوجاے وَرٲے، چھُ اَکھ مُتلِق کَتھ صَفہٕ تہِ آسان بَحَث کَرنہٕ خٲطرٕ. مِثال تُہؠ ہیٚکِو کٔشیٖر مَضموٗنَس مُتلِق بَحَث کَتھ:کٔشیٖر صَفَس پؠٹھ کٔرِتھ، یا وِکیٖپیٖڈیا:غٲر جٲنِبدارانہٕ مُتلِق بَحَث وِکیٖپیٖڈیا کَتھ:غٲر جٲنِبدارانہٕ صَفَس پؠٹھ کٔرِتھ. تُہؠ ہیٚکِو کَتھ صَفہٕ پؠٹھ مَواد صَفَس پؠٹھ واپَس پؠٹھٕ کَنہِ دِینہٕ آمٕتؠ بَٹنو سٟتؠ یِتھ.


text:
تبصرہ: منیب الرحمن
یم غزل چھہِ تقریبا تم سٲری غزل یم فیس بک کٮن گۅڈنکٮن دۅن مشاعرن منز فی البدیہہ، لگ بگ فی البدیہ تہ فرصت سان وننہ آے۔ یمن مشاعرن منز نیو کہنہ مشق کیو تازہ وارد شاعرو برابر دلچسپی سان حصہ ۔ تریمس مشاعرس منز مظفر عازم سنزِ شرکژ سیتۍ ہریوو اتھ سلسلس وقار۔
غزلس منز چھیہ ذاتی تجربن زیو دنچ کمے پہن ریوایت۔ زیادہ تر چھہ یہ مضمون آفرینی سیتۍ آوراونہ آمت تہ اکثر چھہ یمن مضمونن ہندۍ محرک قافیہ تہ ردیف رودۍ متۍ، یمہ کنۍ اتھ صنفس منز اکھ اجتماعیت تہ اکھ یکسانیت پیدہ گژھنک خدشہ روزان چھہ۔ حقیقت چھیہ یہ زِ مخصوص طرز تہ مخصوص نکتہ نظر تہِ چھہ کمنے شاعرن باگہِ یوان۔ غزلس چھیہ اکثر نوِ زمینہ تہ نوۍ ردیف قافیہ نہ صرف تازہ دم کران بلکہ امکان تہِ بخشان۔ یمن غزلن منز تہِ چھہِ امہ رنگۍ کینہہ تجریہ میلان۔ اکھ تجربہ یعنی متحرک حرفس پیٹھ اند واتن وول قافیہ/ردیف چھہ بیک وقت عروضس سیتۍ تہِ تعلق تھاوان۔ فارسی اردو عروضی مشقہ کنۍ چھیہ نہ مصرعہ کس اندس پیٹھ متحرک حرفس کانہہ جاے۔ امہ بندشہ کنۍ ٲسۍ نہ کاشر ۍ غزل گو تم بے شمار قافیہ/ردیف ورتاوان یم یک حرفی لفظ چھہِ تہ متحرک الاخر چھہِ۔ مثلا بہ، ژہ، تہ، تہِ، ہہ، بیترِ ۔ یتھے پاٹھۍ چھہِ بے شمار فعل تہِ مثلا کرہ، کرِ، گژھہ، گژھہِ، ونہِ، روزِ، روزہ، بیترِ۔وژنن منز ٲس نہ وزنچ کانہہ بندش مگر اتھ منز ٲسۍ گیونہ کنۍ ژھوٚٹٮن مصوتن پیٹھ مشتمل لفظ زیٹھراونہ یوان۔ خال کنُہِ لل واکھس، شیخہ شروکس منز یا نایاب پاٹھۍ کنہِ وژنس منز چھہ متحرک آوازِ پیٹھ مصرعہ اند واتان۔ امین کاملن کوٚر غزلس منز یہ تجربہ ابتدایی دۅہنے منز تہ تمہ پتہ رود سہ یم متحرک قافیہ/ردیف والۍ غزل منزۍ منزۍ ونان مگر تس ورٲے تل نہ اتھ خاص پاٹھۍ کٲنسہ فایدہ ، حالانکہ اتھ منز چھہِ سانہِ زبانۍ ہندِ نسبت واریاہ امکان موجود۔ اتھ تجربس تُل پتمین شٮن ستن ورین دوران محمد رمضانن فایدہ۔ تمۍ لیکھۍ غزل ہا یمن ہندۍ قافیہ/ ردیف متحرک حرفن پیٹھ اند واتان چھِہ (مطبوعہ نیب)۔ تمۍ ورتاوۍ متحرک حرفن پیٹھ اند واتن والۍ فعل تہِ ردیفن منز۔ مثلا:
رنگ برگن چھکہِ، خوشبو ژھٹہِ، دل شاد تہِ کرِ
تیتھ تہِ کانہہ پوش یمس باد صبا یاد تہِ کرِ (محمد رمضان)
یوٚہے تجربہ نظرِ تل تھٲوتھ دیت میہ متحرک مصرعس پیٹھ اند واتن وول اکھ طرح، اردو شاعر فرحت احساس سندِ اکہ اردو مصرعک ترجمہ:
ہتٮن ہہ دشت مسلسل یتٮن مسلسل بہ
اتھ پیٹھ آیہ کم از کم 7 غزل وننہ یمو منزہ تقریبا سٲری فنی تہ معنوی لحاظہ سیٹھا مارۍ مندۍ چھہِ۔ یمن غزلن منز چھہ اتفاقا تقریبا پریتھ شاعرن گاش، ژونگ، واو استعاراتی طور مختلف معنی برآمد کرنہ خاطرہ ورتاوۍ متۍ تہ یم چھہِ پزۍ پاٹھۍ پننہِ پننہِ غزلہِ منز بہترین شعر:
رفیق رازہ مٮہ نارس اندر زمانا گوٚو
نہ تیز دروتھ بناں چھُس نہ تیز کرتل بہ (رفیق راز)
میہ روٚس نہ کانہہ تہِ اکھا واوہ ہالہِ زالاں ژونگ
گوٚمت خدایہ ظہرۍ پورہ پاٹھۍ پاگل بہ (شہناز رشید)
چھہ میون شہہ تہِ گوٚبے میانہِ براندہ کس ژٲنگس
ژہ سونچ پانہ زِ واوس ہیکا کڈتھ کل بہ (برجناتھ بیتاب)
چھہ گاشہ نوو ژۅاپارۍ اچھ کٔرتھ ژرژان
چھکن کپارۍ الہی یہ رٲژ ہند ملبہ (محمد رمضان)
وچھاں یتھے بہ چھُسن آنگنس اژان یہ گاش
دوان تارۍ برس چھس تہ دارِ ہانکل بہ (نثار عظم)
ہہ گاش ییہ تہ خبر ہییہ نہ رٲژ پہرن تام
فضول دارِ پٹٮن کیازِ تھاوہ ہانکل بہ ( الیاس آزاد)
رفیق راز سندس شعرس منز اگرچہ گاشک استعارہ ورتاونہ چھہ نہ آمت مگر نارچھہ بہرحال گاش تہِ ژھٹان۔ اتھ شعرس منز چھہِ بیک وقت زہ متضاد مضمون۔ گۅڈنچہ نظرِ منز چھہ باسان زِ متکلم چھہ نارس منز ٲستھ تہِ نہ دروت بنان تہ نہ کرتل، مگر “تیز” لفظہ چہ کلیدی حیثیژ کن وچھتھ چھہ یہ مضمون برونہہ کن یوان زِ نار ہیکہِ درٲتس یا کرتلہِ آکار دتھ مگر تیز ہیکیکھ نہ بنٲوتھ، چاہے تم کٍتس تہِ کالس اتھ اندر تپاونہ یِن۔ یہ چھہ “ساری دراے پۅختہ تے بے دراس اوم” کہ قبیلک اکھ نفیس مضمون ۔شہناز سندس شعرس منز چھیہ ناسازگار حالاتن منز کوشش کران روزنچ کتھ یۅس امہ کنۍ بظاہر پاگل پن باسان چھہ تکیازِ یہ شخص چھہ اتھ عملہِ منز کُنے زوٚن۔ ساری چھہِ لوٚب کتھتۍ متۍ۔ یہ مضمون تہِ چھہ نہ نوٚو البتہ موجودہ حالاتن مدنظر چھہ برمحل۔ برجناتھ بیتابن چھہ پننس شعرس منز اکھ بالکل نوٚو مضمون اوٚنمت یمہ مطابق ژونگ اکہ نوزک روایژ ہند استعارہ بنان چھہ یُس امس شخژہ سند گرہ روشن کٔرتھ چھہ۔ اتھ روایژ چھہ امس شخژہ سنزو زندہ روزنہ چیو پننیومجبوریو کنۍ تہِ خطرہ لاحق۔ یمس شخژس امہ روایژ ہند یوت خیال آسہِ زِ سہ کرِ یہ دپۍ زِ تہِ شہہ ہینس پیٹھ تہِ ضبط، سہ کتھہ پاٹھۍ دِیہ تتھٮن اسبابن دعوت یم اتھ روایژ پورہ پاٹھۍ ژھیتہ نِن کٔرتھ۔ امہ مضمونچ عذرخواہی چھیہ بیتابس اکس خاص صورت حالس پیش نظر سنیمژ یس اسہِ سارنی ویوٚد چھہ۔ محمد رمضان سند شعر تہِ چھہ بیتاب سندِ شعرکۍ پاٹھۍ اکھ نوٚو مضمون ہیتھ۔ مگر اتھ منز چھہِ گاشچ پرسانفیکیشن (اچھ کٔرتھ ژرژان) تہ “رٲژ ہند ملبہ” ہش اختراع کرنہ آمژ ترکیب تہ امکۍ استعاراتی معنی زیادہ توجہ طلب۔ رمضانن چھہ پننس غزلس منز غلبہ/ طلبہ/ملبہ ہوۍ قافیہ ورتٲوتھ جدتس کٲم ہیژمژ۔ یہ شعر چھہ معنوی طور مبہم تہ فکرمندی ہنز دعوت دوان۔ متکلمس چھہ منہدم رٲژ ہند ملبہ بار گراں بنیوومت یس نہ تس نیبر کن چھکنس وار چھہ۔ امچ شکایت خدایس کن کٔرتھ چھیہ امچ معنوی تہہ داری ہران۔ نثار عظم سندس شعرس منز چھیہ نہ فکرمندی مگرامۍ تہِ چھہ گاش رمضاننۍ پاٹھۍ شخژوومت تہ شعرس منز اکھ نوٚو مضمون تہ معنوی امکان پیدہ کرۍ متۍ۔ گاشس سیتۍ “یہ” لفظک ورتاو چھہ توجہ طلب۔ اکثر چھہِ یتھۍ ہریمانہ لفظ وزنہ برابری خاطرہ تولس تراونہ یوان مگر یہ شعر چھہ امۍ لۅکٹۍ لفظن کتہِ کور واتنوومت۔ شعرس چھہِ کم از کم زہ معنی ممکن۔ یہ گاش چھہ نہ عام گاش یا سہ گاش یمچ توقع چھیہ بلکہ تیتھ گاش یتھ متکلم “یہ گاش” ؤنتھ لگ بگ طنز کران چھہ۔ متکلم چھہ نہ اتھ قطعا گرس اندر دعوت دنہ خاطرہ تیار۔ غیر طنزیہ معنی ہیکیس یہ نیرتھ زِ متکلم چھہ نہ گرہ کٮن سِرن ننیر گژھنہ کہ خدشہ کنۍ گاشس اندر ینچ کانہہ وتھ دوان۔ دۅشونی صورژن منز چھہ یہ شعر المناک صورت حال پیش کران۔ نثار عظم سند شعرس قریب چھہ الیاس آزادن شعرمگر اتھ منز چھہ اتھ مخالف مضمون گنڈنہ آمت یس سیٹھا دلچسپ چھہ۔ یہ مضمون تہِ چھہ نوٚو تہ نایاب تہ اکھ تیتھ صورت حال خلق کران یس سیٹھا معنی آفرین چھہ۔ امہ خدشہ زِ گاش ہییہ سانٮن رٲژ پہرن تام حساب، چھہِ اسۍ بلیک آوٹ کٔرتھ ینہ والہِ وقتکۍ امکان پانس پیٹھ حرام کٔرتھ نوان۔ یہ چھہ اکھ بہترین مضمون۔
یم ساری شعر پٔرتھ چھہ یقین سپدان زِ سانۍ نوۍ نوۍ شاعر چھہِ نہ صرف نوٮن استعارن تلاش کران بلکہ پرانٮن استعارن منز تہِ نوۍ امکان تہ نوۍ معنی پیدہ کرنچ سۅد بۅد تھاوان۔ پیٹھہ کنہِ دنہ آمتۍ ہوۍ کامیاب شعر چھہِ پزۍ پاٹھۍ کاشرِ شاعری ہنزِ خۅش آیندگی ہنز ضمانت پیش کران۔
پیٹھمہِ طرح کس “بہ” ردیفس مقابلہ اوس بییس طرحس منز “سٲری” ردیف وول رفیق رازُن اکھ مصرعہ دنہ آمت۔ اتھ طرحس پیٹھ موصول غزلو منزہ چھہِ کینہہ شعر پیش یم توجہ طلب چھہِ۔
ژانگۍ ہوۍ اسۍ راتھ کیت شولاں چھہِ سٲری
زیر لج پردس تہ بس لرزاں چھہ سٲری (رفیق راز)
شرۍ جماتھا چھم تہ گرہ چھم ونہِ تہِ وہرتھ
کُس اتر کوٚرمت یہ چھکھ مندچھاں چھہِ سٲری (شانتی ویر)
اکھ ہوا رنگ، آبہ جۅے، بلبل تہ جنگل
یتھ دلس گدرس میہ تنبلاواں چھہِ سٲری (خالد بشیر)
ٲس کمہِ پوشچ سۅ خۅشبو اسہِ ژۅاپارۍ
وۅنۍ ستن وارٮن اندر ژھاراں چھہِ سٲری (محمد رمضان)
گاش کوٚرمت چھکھ دفن غارن گۅپھن منز
انہِ گٹس منز قد پنن میناں چھہِ سٲری (ظفر مظفر)
یس وسے سونچاں بہ دمہا نالہ اتھ منز
یتھ سیکستانس توے زاگاں چھہِ سٲری (نثار عظم)
رفیق راز نہِ غزلک مطلع چھہ اکھ پراسرار صورت حال پیش کران چھہ، یتھ منز نامعلوم خوف، پردہ، شولونۍ ژانگۍ اکھ داستان بیان چھہِ کران یتھ سانہِ نفسیاتی زندگی سیتۍ تعلق باسان چھہ۔ شانتی ویر سند شعر چھہ غزلہ کیو روایتی مضمونو نیبر نیرتھ اکس خاص سماجی، اقتصادی صورت حالس کن اشارہ کران۔ غزلکۍ ایمایی مضمرات چھہِ ییتیاہ قوی آسان زِ میہ چھہ شانتی ویر سند یہ شعر غالب سند مشہور شعر یاد پاوان” ہزاروں خواہشیں ایسی۔۔۔” خالد بشیر سند شعر چھہ اکھ عام مضمون اکس خوبصورت اندازس منز پیش کران۔ یہ شعر چھہ سٲنس مخصوص سیاسی صورت حالس کن تہِ اشارہ کران یتھ منز عام انسانہ سنز سادہ مزاجی ظاہر چھیہ۔ محمد رمضان سند شعر چھہ ہاوان زِ تمن چیزن ہندس راونس پیٹھ کتھہ پاٹھۍ چھہ انسان پایس پیوان یم سہ فار گرانٹڈ نوان چھہ۔ یہ شعر چھہ یقین تہ روحانی قدرن ہندس راونس کن اکھ بلیغ اشارہ۔ ظفر مظفر سند س شعر س منز چھہ گاش غارن منز دفن کرُن اکھ دلچسپ تضاد پیش کران۔ امہ شعرک علامتی پہلو چھہ ظاہر۔ یہ شعر گژھہِ پتمہ طرح کٮن گاش کس استعارس سیتۍ تعلق تھاون والٮن باقی شعرن سیتۍ پرُن۔ نثار عظم سند شعر تہِ چھہ سیٹھا دلچسپ ۔یتھ بیہ وقعت سیکستانس کن کانہہ کانہہ مجبورا لگان اوس تتھ چھیہ تیژ تھپہ تھپھ زِ پریتھ کانہہ چھہ یہ دپۍ زِ تہِ زاگان۔ یہ شعر چھہ جبر تہ مجبوری ہندِ حبسہ دمک صورت حال پیش کران ۔
بیاکھ طرحک مصرعہ اوس عبدالاحد آزاد سند اکھ مصرعہ “آسمانن دامنس تل رٹ زمین”۔ اتھ پیٹھ وننہ آمتٮن غزلن ہندۍ زیادہ متاثر کرن والۍ کینہہ شعر چھہ درج:
اسۍ چھہِ کوتر لامکانکۍ وپھ تُلو
تل پتالس سیتۍ کرۍ تن أٹ زمین (رفیق راز)
سیتۍ اوسم شنیہس منز سرۍیہ ژونگ
ٲس شانن پیٹھ میہ تجمژ مٔٹ زمین (ایاز رسول نازکی)
آسمانچ شبنم افشانی بجا
وقتہ کٮن زخمن چھیہ مرہم پٔٹ زمین (محمد رمضان)
تالہِ پیٹھ دوٚدمت شہل ون یارِ ہند
تل پدٮن شیدا چھیہ اڈ دٔز ۂٹ زمین (علی شیدا)
اتھ طرحس منز اوس غیر مستعمل قافیہ یمہ کنۍ شعر بناونۍ مشکل تہِ اوس تہ پرامکان تہِ۔ رفیق رازن شعر چھہ انسانہ سنزِ روحانی حقیقژ کن اکھ بلیغ اشارہ۔ انسان چاہے کنہِ تہِ سنگین دۅلابس پھسہِ، سہ ہیکہِ نہ تتھ منز زیادہ کالس قید روزتھ یوٚت تام تسند خمیر تہ ضمیر صاف آسہِ۔ تقریبا یژھے ہش کتھ وننہ خاطرہ یم پیکر تہ استعارہ ورتاونہ آمتۍ چھہِ تم چھہِ سیٹھا دلچسپ۔ کوتر چھہِ تمن جاناوارن منز یم زمینہِ تھوٚد آسمانس منز پرواز کران چھہِ۔ تلپتال چھیہ سۅ جاے یمہ منزہ نیرُن مشکلے اوت نہ بلکہ ناممکن تہِ چھہ۔ وپھہِ منز چھہ موٚر ترٲوتھ ژلنک تہِ معنی موجود۔لامکان، تل پاتال، کوتر لفظن ہند ورتاو ہ تہ زمین تہ تل پاتال سیتۍچھہ اتھ شعرس منز داستانوی رنگ پیدہ گوٚمت۔ ایاز رسول نازکی چھہ عجیب غریب صورت حالک اظہار کران۔ اتھ منز تہِ چھہ اکھ نیم داستانوی فضا قایم گژھان یتھ منز سرۍیہ ژٲنگس برابر مۅژان چھہ تہ زمین چھہ مچہ ہندۍ پاٹھۍ شانن لدتھ متکلم شنیاہ کس سفرس پیٹھ نیران۔ یتھٮن شعرن چھہِ نہ لفظی معنی قایم گژھان بلکہ چھہ اکھ مبہم تاثر وۅتلان یس معنوی امکاناتن کن اشارہ کٔرتھ ہیکہِ۔محمد رمضان سندس شعرس منز چھیہ قول نبنچ قابلیت موضوع مطلب تہ ارتکازہ کنۍ پیدہ گمژ۔ یہ چھہ غالب سند شعر “رگ لیلی کو خاک دشت مجنوں ریشگی بخشے” تہ اقبال سند شعر “آسماں تیری لحد پر شبنم افشانی کرے” دۅشوے یاد پاوان تہ یمن دۅشونی شعرن ہندۍ معنوی امکانات چھہِ اتھ منز داخل گژھان یم شعر کس مبہم صورت حالس روشن کران چھہِ۔ علی شیدا سندس شعرس منز چھہ تتھٮن مشکل حالاتن ہند اظہار یم سانۍ حقیقت تہ سون اعتبار دۅشوے اکی رنگہ اذیت ناک بناوان چھہِ۔ یہ ہشر چھہ ون یارِ (اعتبار/یقین) تہ اڈ دز ۂٹ (حقیقت) سیتۍ قایم گژھان۔ ون یٲر نہ بلکہ چھہ ون یارِ ہند شہل دوٚدمت یس سانہِ اعتبارک آسن، نہ آسنس منز تبدیل کران چھہ۔
یمن مشاعرن منز یتھۍ یتھۍ شعر برونہہ کن یُن چھہ کاشرِ غزلیہ شاعری ہندٮن توقعاتن منز بے شک ہرٮرکران۔
رفیق راز
کوٚتام روزہ وۅں فریادۍ ہیو برس تل بہ
تھکاں تہ چھس نہ ہلاوان چھس یہ ہانکل بہ
جنون تیُتھ چھہ زِ ویرانہ کھوٚت نہ ٹاری کانہہ
یمو اتھو وۅں ژٹکھ وارہ وارہ جنگل بہ
حشر وۅں سپدِ بپا کر سنا زمینہِ پٮٹھن
طنابہ تراوِ ژٔٹِتھ کر سنا یہ پاگل بہ
کجا سہ زیوٹھ سیکستاں کجا یہِ خیمہ نشین
سہ رنگہ رنگہ مکمل تہ نا مکمل بہ
رٹاں فقیر چھہِ اتھ کاژِ منز خبر کتھہ کنۍ
یواں چھُمے نہ اتھس منز یہ میون ہانژل بہ
أسی وحاطہ مکانس کٔرتھ زمانکۍ پاٹھۍ
ہُتٮن یہ دشت مسلسل یتٮن مسلسل بہ
رفیق رازہ مٮہ نارس اندر زمانا گوٚو
نہ تیز دروتھ بناں چھُس نہ تیز کرتل بہ
__
شہناز رشید
اندرۍ گۅلابہ وتھر نٮبرہ چھس دورۍ پل بہ
یہ کمۍ سا جادۍ گرن تھوونس پنجن تل بہ
مٮہ روٚس نہ کانہہ تہِ اکھا واوہ ہالہِ زالاں ژونگ
گوٚمت خدایہ ظہرۍ پورہ پاٹھۍ پاگل بہ
ژہ کورہ آکھ گژھکھ کوٚت تہ زاد رہ کیا چھے
یُتے پرژھٲے ہیا پانہ یتھ کُلس تل بہ
ہٮوان اوس یمیک ناو عزتہ سان شہر
ژٮہ عزتہ والہِ ضرور از گنڈے سۅ ململ بہ
اگر ژہ دۅہلہِ سہ کوتر وڈو کرکھ اسمانۍ
سیاہ رٲژ اندر پرٮزلہ زنتہ وزمل بہ
نہ سر پنن چھہ یہ نوٚمراں نہ میون گُر چھہ تھکاں
ہتٮن یہ دشت مسلسل یتٮن مسلسل بہ
__
برج ناتھ بیتاب
ہۅچھن کۅلن تہِ وساں منز، تہِ چھس کراں ژھل بہ
سریہس تہِ آب بنن گوٚژھ توے پھراں پل بہ
چھہ میون شہہ تہِ گوٚبے میانہِ براندہ کس ژٲنگس
ژہ سونچ پانہ زِ واوس ہٮکا کٔڈتھ کل بہ
سہ پرون ٲنہ پھٹتھ گوٚو وچھان یتھ بتھ ٲسۍ
وقت چھہ نوٚو تہ وچھاں وۅنۍ چھس ٲنہ سے مل بہ
کراں بھروسہ تتھے کنۍ ژہ از تہِ چھکھ لوکن
دِلا مٮہ ونتہ پزی ما گوٚمت یہ پاگل بہ
سۅ بونۍ ہوٚچھ تہ توے از چھہِ در بدر دۅشوے
ہتٮن چھہ دشت مسلسل یتٮن مسلسل بہ
سہ دراو ژورِ اجازت تہِ ما ہیوٚتن کٲنسی
برس توے تہ تھواں چھس وژھے یہ ہانکل بہ
مٮہ بس قصور یتے چھم مٮہ تھوٚو ہلم ؤہرتھ
کرم خبر یہ کمو کوٚر مگر وٹاں پھل بہ
دواں منیب طرح نوۍ تہ شعر اسۍ لیکھان
دپاں بٮتابہ قلم تُل تُلان چھس جل بہ
__
محمد رمضان
عجب سفر تہ سکھرنک کران ہل بل بہ
وقت چھہ شام تہ کمہِ تام آشہِ ہند غلبہ
نہ وتھ نہ کتھ، تہ نہ کانہہ میلہ کنۍ نہ کانہہ منزل
ہتٮن ہہ دشت مسلسل یتٮن مسلسل بہ
یہ راتھ گذرِ صبح نیرِ نوٚن مگر توٚت تام
دٔزتھ پٮوان چھہِ کٲتیا شمع امی طلبہ
چھہ گاشہِ نوو ژۅاپارۍ اچھ کٔرتھ ژرژان
چھکن کپارۍ الہی یہ رٲژ ہند ملبہ
مٮہ روٚس ڈۅکیوو یہ کس خستہ حال پتھ کن وچھ
لماں لسان یہ ما چھس پکان پیدل بہ
بہ کنڈۍ ببر مٮہ سجاوان کوہ سنا رمضان
نہ آرہ ول، نہ ینبرزل، نہ گل، نہ مسول بہ
__
نثار عظم
مٮہ چھم کُنٮر تہ کُنٮر چھس رٹاں وچھس تل بہ
نژاں چھیہ یادہ کُٹھس منز، کُنے برس تل بہ
وچھاں یتھے بہ چھُسن آنگنس اژان یہ گاش
دوان تٲرۍ برس چھُس تہ دارِ ہانکل بہ
ژٮہ روٚس یہ راتھ عذابچ قبر مٮہ باساں چھٮم
اگر نہ یکھ تہ دۅہس روزہ زن کۅہس تل بہ
نہ چانۍ خواب وچھاں بٔے، نہ ژیۍ وۅں سریہہ میونے
نہ ژٕے وۅں پورہ ژہ رودکھ نہ بے مکمل بہ
بنان چھس بہ دۅہس زیٹھہِ زیوٹھ صحراوا
یواں چھیہ راتھ تہ پھہلان زنتہ جنگل بہ
دواں چھہِ خواب حیاتکۍ اچھن فقط اسۍ زہ
ہتٮن چھہ دشت مسلسل یتٮن مسلسل بہ
__
الیاس آزاد
رٹان چھس تہِ اگر تارکن وچھس تل بہ
کران چھس وۅں دلس بار بار کیتھ ژھل بہ
نہ کنۍ چلٲو مٮہ کٲنسی نہ شہرہ کوٚڈہس بہ
گوٚمت چھُسے نہ مٮہ باسان ونتہِ پاگل بہ
ہہ گاش ییہ تہ خبر ہییہ نہ رٲژ پہرن تام
فضول دارِ پٹٮن کیازِ تھاوہ ہانکل بہ
نظر پییم تہ وچھم بوے دشمنن سٍتٮن
مگر مٮہ ونتہ زِ کتھہ کنۍ چلاوہ کرتل بہ
نہ کانہہ گمانہ دلس منز نہ کانہہ خۅداوند چھہ
ہتٮن چھہ دشت مسلسل یتٮن مسلسل بہ
__
رفیق راز
ژانگۍ ہوۍ اسۍ راتھ کیت شولاں چھہِ سٲری
زیر لٔج پردس تہ بس لرزاں چھہِ سٲری
زن بنیل سانٮن زلٮن تل ڈاپھ ترٲوتھ
سڑکہِ پیٹھ اسۍ لوکۍ بٔڈۍ نیراں چھہِ سٲری
یتھ زمینس تل چھہِ کم کم سرۍیہ دوٚبرتھ
یتھ زمینس تٲبیا اسماں چھہِ سٲری
یا تواریخے چھہِ نٔو اسۍ کانہہ بناوان
یا تواریخک قرض ہوراں چھہِ سٲری
نے مریدے کانہہ نہ مرشد کانہہ چھہ کٲنسی
لوکھ شہرکۍ صاحب عرفاں چھہِ سٲری
منزلن ہند شوق تامتھ چھکھ نہ در من
قافلس منز بے سروساماں چھہِ سٲری
ٲسۍ یم سرتازہ چانی سٍتۍ کرتاں
تم دلن ہندۍ داغ از ویراں چھہِ سٲری
__
شانتی ویر کول
گاشلی ییتہِ دارِ بر تروپراں چھہِ سٲری
زیر لٔج پردس تہ بس لرزاں چھہِ سٲری
شرۍ جماتھا چھم تہ گرہ چھم ونہِ تہِ ؤہرتھ
کس اتُر کوٚرمت یہ چھکھ مندچھاں چھہِ سٲری
نا سزا یتُھ کیا کوٚرن وۅنۍ زانہِ قۅدرت
بس اکُے آدم چھہ یس نالاں چھہِ سٲری
ژوٚک موٚدر لوٚت گوٚب چھہ آمت بارنٮن منز
ادہ نباواں یاتہ ورتاواں چھہِ سٲری
خۅش تھوُن دنیا تہ خۅش روزُن چھہ مشکل
پوٚز وناں، پوٚز وننہ ییتہِ روشاں چھہِ سٲری
__
خالد بشیر
اکھ نظر اوکن تُلاں ٹھہراں چھہِ سٲری
زانہِ دے اتہِ کیا چھہ یُتھ، حیراں چھہِ سٲری
دپھ تسند گفتار زن ادفر چھہ ملۍ ہیوٚن
از تمس سودا گرس پراراں چھہِ سٲری
کرٮکھ چھیہ شہرس از چھہ بختس پھُیر لگن وول
لوکھ سڑکن پیٹھ توے نیراں چھہِ سٲری
اسہِ یہ گدریومت چھہ تمۍ کرۍ متۍ چھہِ گاٹلۍ
تروٚپ چھہ ٲسن دِتھ مگر زاناں چھہِ سٲری
اکھ ہوا رِنگ، آبہ جۅے، بلبل تہ جنگل
یتھ دلس گٔدرس مٮہ تنبلاواں چھہِ سٲری
وچھ دزاں مندورِ منز کُس، سڑکہِ پیٹھ کُس
اسۍ یمن ژانگٮن نسب زاناں چھہِ سٲری
__
محمد رمضان
دارِ بر تروپرتھ مگر بوزاں چھہِ سٲری
شور شہرس منز چھہ کیا حیراں چھہِ سٲری
ناو دریاوس اندر طوفاں بٹھٮن پٮٹھ
واو بدلے داو پوٚک حیراں چھہِ سٲری
ٲس کمہِ پوشچ سۅ خۅشبو اسہِ ژۅاپارۍ
وۅنۍ ستن وارٮن اندر ژھاراں چھہِ سٲری
چانہِ بر تل رٲژ راوٮم ژانگۍ لٕے ہٮتھ
کیا ہٮکے آواز دِتھ بوزاں چھہِ سٲری
کتھ بٮہ پژھ سفرس پیٹھ اسۍ درامتۍ چھہِ، یعنی
شہہ أکس پتھ کُن گژھاں راواں چھہِ سٲری
کانہہ چھہ ووناں ییر کانہہ رمضان ریشم
قالبافی ہند ہۅنر ہاواں چھہِ سٲری
__
ظفر مظفر
تاپھ توٚت ما زالہِ وہۍ ترہراں چھہِ سٲری
رود گوٚژھ تراوُن وۅں دے پراراں چھہِ سٲری
چون رۅخ ڈیشتھ چھہِ روزاں ژورِ تارکھ
زونہ گاشس گوٚو گچر حیراں چھہِ سٲری
رٲچھ کرنک اوس گوٚنڈمت ہوٚل یمو تم
لوٹھ گٔے شہرس کٔرتھ کھوژاں چھہِ سٲری
واو ووٚتھ ژھٮتہ ژانگۍ گٔے ژھایو نژن ہیوٚت
زیر لج پردس تہ بس لرزاں چھہِ سٲری
کوٚت گژھن کتہِ آے چھہ نہ معلوم کٲنسی
بۅکھچہ شانن پیٹھ فقط دوراں چھہِ سٲری
گاش کوٚرمت چھکھ دفن غارن گۅپھن منز
انہِ گٹس منز قد پنن میناں چھہِ سٲری
پچنہِ لگۍ بلبل چھہ شاید سونتھ آمت
پوش کتہِ ونہِ پھوٚلۍ تہ بلۍ توشاں چھہِ سٲری
دیت طرح نیبن کلاما راز صابن
باز ژٕے زینکھ ظفر غزلاں چھہِ سٲری
__
نثار عظم
توکلکۍ سر اکھ اکس باواں چھہِ سٲری
گاشہ لٕے اکھ تتھ مگر زاگاں چھہِ سٲری
اٹلسس لتھ دنۍ سہل کتھ ما چھیہ یارو
اوس کیا، سپدیوو کیا حیراں چھہِ سٲری
یس و سے سونچاں بہ دمہ ہا نالہ اتھ منز
یتھ سیکستانس توے زاگاں چھہِ سٲری
بلۍ تہِ ما لتہ موٚنڈ کراں اسۍ یتھ زمینس
پننہِ پننی جایہ اسۍ اسماں چھہِ سٲری
کانہہ کپر ژادر نہ کانہہ دستار ڈیشو
وارہ وارے کج کلاہ مۅکلاں چھہِ سٲری
__
رفیق راز
جویہ ہاراں کُس چھُ چشمو پھٹ زمین
کمۍ سنا آبن پھرس تل رٹ زمین
ٲس لجمژ گرشمہ کراین زٹ زمین
’آسمانن دامنس تل رٹ زمین
اسۍ چھِ کوتر لا مکانکۍ وُپھ تلو
تل پتالس سیتۍ کرۍ تن اٹ زمین
پے خزانُک دراو غلطے ٲخرس
وُلۍ کٔرِس کٲتیا تہ کھنۍ کھنۍ ژٹ زمین
درایہ سفرس آسمانن کن بچٲرۍ
تہہ کرِتھ تھٲوکھ فقیرو وٹ زمین
کیا ونے کر کر یہ نب ناراض گو
کیا ونے کر کر بلایو رٹ زمین
کس شکارس پیٹھ امس لاینۍ چھیہ جپھ
شیر خوں خوارن پدٮن تل رٹ زمین
__
ایاز رسول نازکی
سریہ ترٲوتھ گوس وہۍ انہِ گٔٹ زمین
آسمانن دامنس تل رٔٹ زمین
سانۍ پاٹھی یہ تہِ گمژ نوزک مزاج
واوہ رنگا رودہ راٹھا پھٔٹ زمین
چھیکرس باسیوو ہن ہن گٔے گلان
اسہِ تہِ قدمو ستۍ کینژھا ژٔٹ زمین
بالہ تینتٲلس کھستھ گوٚو غیب موٚت
دامنس پننس اندر تمۍ ؤٹ زمین
کٍتۍ صحرا کم سمندر نجدہ ون
میلہ میلے درایہ اکھ اکھ پٔٹ زمین
سٍتۍ اوسم شنیہس منز سریہ ژونگ
ٲس شانن پیٹھ مٮہ تجمژ مٔٹ زمین
آسمانن منز وپھاں اوسم ایاز
نالہ متہِ تمۍ راتھ بوزم رٔٹ زمین
__
برج ناتھ بیتاب
کاغذس پیٹھ یمۍ نہ تمۍ زن ژٔٹ زمین
کانہہ اکھا ونۍ تو کمس زن مٔٹھ زمی
آستانن پیٹھ فقیرو ڈیرہ تراوۍ
آسمانن دامنس تل رٔٹ زمین
نفرتچ سۅے کیازِ کھژ ریشۍ وارِ منز
غفلتس منز کٲنسہ ما کٔر ژھٔیٹ زمین
آسمانس کۅم کٔرتھ والاں چھہِ یورۍ
آدمن پھولوو دنیا ؤٹ زمین
جوگۍ دوٚپ ماجٮن کٔرِو آلو شرٮن
چاک گوٚو اسماں تہ یکدم پھٔٹ زمین
منزۍ منگاں سگ وانہِ چھٮم خون جگر
کیا ونے چھٮم باگہِ آمژ پھٔیٹ زمین
ہارنس تاپس اندر پیوٚو تیوت شین
وۅلسنس یِتھ تانڈوس منز نٔٹ زمین
پوٚز ژہ چھکھ ہوہس اندر بیتابہ سونچ
کالۍ کُنہِ کتھہِ پیٹھ کری زن زٔٹ زمین
__
محمد رمضان
خونہ سگوِتھ، میژِ ہنز اکھ میٔٹ زمین
گاشرٲوتھ ژیۍ دلن ہنز گٔٹ زمین
آسمانچ شبنم افشانی بجا
وقتہ کٮن زخمن چھیہ مرہم پٔٹ زمین
یلہ یقینن نیبرہ ہنۍ روو آسمان
اندرہ بند گامتۍ گمانن ژٹ زمین
دۅہلہِ راتس گاشرٲوِتھ تتۍ تژھے
کمۍ سنا انہِ گٹۍ نٮبر کن ژھٔٹ زمین
غزلہِ منز رمضان کم نوۍ گل پھۅلن
امہِ نمودچ ٲخری کہؤٹ زمین
__
علی شیدا
شنیہ متۍ ما نی اچھن دتھ پٔٹ زمین
ہنگہ تہ منگہ لبہِ ہے نہ سرۍیس گٔٹ زمین
سایبانس نار لوٚگ سیکلس اندر
سجدہ دتھ کمۍ تاں ڈٮکس تل رٔٹ زمین
ژوٚک گوٚمت شاید چھہ تلپاتال سے
تارہ تروُن جوگۍ مۅچھہِ منز رٔٹ زمین
گوٚو وشف پیوٚو اشۍ پھیورا صبحے پتھر
ڈوٚل یُپس شپ تے برنزس منز پھٔٹ زمین
کھوٚت غمن ہند بار گوٚو ٹارٮن الوند
ووٚتھ اچھو بارانہ دگنیو ژھٔٹ زمین
تالہِ پیٹھ دوٚدمت شہل ون یارِ ہند
تل پدٮن شیدا چھیہ اڈہ دٔز ۂٹ زمین
__
زمرے:تبصرہ


text:
رُکُن:Arqamkhawaja
میون ناؤ چھُ ارقم خواجہ۔ بَہ چھُس پأکستانکس کٔشِیر منٛز روزاں۔ بَہ چھُس دُسَٹَس مَنٛز روزان یُس نيٖلم ویلی مَنٛز چھُ واقع۔ مَضموٗن
بنٲو مت صفہٕ (وچِھن بابتھ کریٚو کلک)
لوٗکھ - علاقہٕ تہٕ جائے - دنیا تہٕ سٲینس - زَبانہٕ تہٕ ادب - جاناوار تہٕ جانور - سیاسَتھ
اَکھ کٲشُر شٲیِر چھُ وَنان:
بیاکھ وُچھِو
نہ روزِ وَندٕ تہٕ نَہ رؠتہٕ کولےٕ، نہ بولہِ شرٛاونہٕ پتہٕ کستوٗر۔ نہ روزِ سوکھ ساۄؠنہِ ہیٚیہِ ہولےٕ، نہ روزِ دوہَے ساز و سَنطوٗر۔
صفہٕ[اؠڈِٹ]
لوٗکھ[اؠڈِٹ]
علاقہٕ تہٕ جائے[اؠڈِٹ]
دنیا تہٕ سٲینس[اؠڈِٹ]
زَبانہٕ تہٕ ادب[اؠڈِٹ]
جاناوار تہٕ جانور[اؠڈِٹ]
- कोतुर (کوٚتُر)


text:
ووڈ ۱۹ ویکسینن یس ایم آر این اے ٹکنالجی پیٹھ درتھ چھہ کۆر کرونا وایرسس خلاف سون جنگ واریاہ آسان۔ فایزر تہ موڈرنا بیوٹیک دوا ساز کمپنیو کٔر پننین ویکسینن ہندِ خاطرہ کینژنے ریتن ہنزِ کلینکل ٹرایل پتہ اکہ وری کھوتہ تہِ کم وقتس منز ریگولیٹری ادارن ہندِ ذریعہ منظوری حاصل۔ امہ پیش رفت کنۍ چھیہ یہ وۅمید ز یوگنڈاہس منز ایبولا قسمس خلاف جنگس منز ہیکیا ایم آر این اے ویکسین کرونا وایرس ہیو فایدہ واتناوتھ؟ ایبولا نش بچاو خاطرہ چھہِ گۅڈے زہ ویکسین ورٖتاوس منز، مگر یم ویکسین چھہِ وایرس کہ صرف اکی قسمہ نش بچاو کران۔ سہ گۆو زایر ایبولا وایرس وبا یس مغربی افریقاہس منز ۲۰۱۳ تہ ۲۰۱۶ درمیان اوس۔ مگر یوگنڈا کس سوڈان ایبولا وایرسس خلاف چھہ نہ کانہہ ثابت ویکسین۔
ایم آر این اے ویکسین روزِ ایبولا خاطرہ بہتر
سہ ویکسین یس ایبولا وایرس کین واریاہن قسمن خلاف بچاو کرِ سہ روزِ بہتر۔ یونیورسٹی آف ٹیکساس کہ میڈیکل برانچکۍ ماہر وایرالجسٹ ایلیکس بکراییو سند ونن چھہ ز یمن وایرسن علاوہ ماربگ وایرسس خلاف تہِ روزِ الگ الگ ویکسینو بجایہ کنے ویکسین بہتر۔ امہ سیتۍ گژھہِ غریبن تہ دور دراز گامن منز ویکسینک تقسیم تہِ آسان۔
زایر ایبولا وایرسکۍ موجودہ ویکسین چھہِ سۅ ٹکنالجی ورتاوان یۅس بییس متحرک وایرسس پیٹھ انحصار کران چھیہ۔ امہ کنۍ چھہ یہ فیصلہ ز کس کس لگہِ یہ ویکسین محدود گژھان۔ یمن ویکسینن چھیہ واریاہ بندشہ یمہ کنۍ یہند ورٖتاو مشکل تہ محدود چھہ۔ یہ صورت حال چھہ نہ تیزی سان پھیلن والہِ وایرس خاطرہ جان۔ یونیورسٹی آف پینسلوانیہکۍ ماہر ویکسین نوربرٹ پاردی سند ونن چھہ ز ایم آر این اے ویکسین ہیکن یمو منزہ کینہہ مشکل دور کرتھ۔


text:
انَنت ناگ
انَنت ناگ بوٗزِو (help·info) یعنی ناگَن ہُنٛد گَھرٕ (اننت: ختم نہ گَسن وۄل) یا اِسلام آباد چھُ رِیاسَتھ جۆم تہٕ کٔشیٖر کِہ انَنت ناگ ضِلُک اَکھ شَہَر۔ یہٕ چھُہ ریاستُک تجارتی تہٕ مٲلی دارالحکومت یوان مانٕنہٕ۔
تٲریخ[اؠڈِٹ]
اننتناگ چھُہ اَکھ قدیم شَہَر یُس ۵٠٠٠ قبل مسیح دوران وجودَس مَنٛز آو۔ شہرَن چھہ وادی ہِنٛزؠن باقیَن حصَن پٲٹؠ واریا تبدیلی وُچھ مٕژ۔ اَز چھہ نہٕ شہرَس مَنٛز مارتند مندِر علاوٕ کہنؠ تہِ اہم قدیم عمارت موجود۔ چارلز ون ہوگلَس ۱۸۳۵ مَنٛز جمو و کشمیر کِس دورَس دوران مغل زمانکؠبرباد گَمتؠ کینژھَن سمارکَن ہُنٛد پتہ لۄگمُت۔ مارتند مندِر چھُ آثار قدیمہ کؠن اہم ترین عمارتَن مَنٛز شٲمل گسان۔
جغرافیہ[اؠڈِٹ]
اننتناگ چھُ 33.73 N 75.15 E پؠٹھ واقع۔ سطح سَمندَر پؠٹھ چھُ اَمٮُ۪ک تھَزر ۵۲۵۴ فٕٹہٕ یا ۱۶۰۱ میٖٹر۔ یہٕ چھُ دارالحکوٗمَتھ سرینگر پؠٹھ ۳۳ میٖل دور۔ یہٕ شَہَر چھُ ناگبل، ملٗکناگ، کاڈیپطرہ، چینی چوک، دونی پاوا، سرنا بالا، جنگلات منٛڈی، کھنابل، مارتند، ڈانگرپورہ وعیرہ علاقِن پؠٹھ مشتمل۔ ۲۰۰۱ کہِ مردم شمٲری مطابق چھہ ضلٕچ کُل آبادی ۱۸۳۴۳۷۔
حَوالہٕ[اؠڈِٹ]


text:
تحریر: صوفی شوکت
نیب رسالہ گو ۵۳ وہُر، یعنی تنہ اوسس بہ زینے … واریاہو چیزو علاوہ چھہ امین کامل صابن کاشرس ادبس یہ تہِ اکھ تیتھ دیت یس نہ مشراونہ ہیکہِ یِتھ۔ نیب ناو بوزۍ تھے چھہ ادبک سہ منظر نامہ اچھن تل گردش کران ییتہِ خالص علمی بنیادن پیٹھ ادبچ مۅلانکون ٲس سپدان۔ تحقیککۍ اعلیٰ معیار، تاریخک اعلیٰ شعور، بہترین ادبی ذوق تھاون واجنۍ جماعت تہ خاص کرتھ بے لاگ تنقیدکۍ معیار قایم کرنک اکھ پۆز رجحان چھہ امہ رسالک وطیرہ رودمت۔ نصف صدی گیہ پتھ کُن، امۍ رسالن کیاہ دیت ادبس تتھ پیٹھ کرن تحقیق کرن والۍ تحقیق ….اسہ چھیہ بدل کتھ کرنۍ….
ادبک منصب کیاہ چھہ؟
یہ سوال چھہ میہ پریتھ ساعتہ عجیب باسان۔ سہ امہ مۅکھہ ز ادبکہ منصبک تعین چھہ نہ نیبرۍ کنۍ سپدان بلکہ ادبی روایت چھیہ پانہ مختلف دورن منز اکس تہذیبی منظرنامس منز پنن مقام متعین کران۔ لہٰذا ہیکو أسۍ ونتھ ز ادیب سند رول چھہ اکس ادبی ریوایژ منز محض امکانی آسان۔ اتھ صورتس منز ہیکو نہ فی الحال کانہہ کتھ وثوقہ سان ونتھ۔ آ، ییژ ہن ہیکو ونتھ ز ادیب سند رول چھہ پانۍ پانے تہذیب کہ بطنہ منزہ زنم نوان۔
سانہِ چھہ مسلہ یہ ز ونۍ کین چھہ نہ ییتہِ کانہہ غالب ادبی رجحان۔ لکھارین ہنز ذاتی طرزِ فکر چھیہ نہ اسہِ کُنہِ تہِ تتھس نقطس کن نوان یتھ زن أسۍ تہذیبی نقطہ نظر ونہو تہ تمیک تجزیہ کرتھ ہیکہو ونتھ ز ونۍ کین کیاہ صورتِ حال چھہ تہ سون کلہم ادب کتھ منصبس پیٹھ چھہ۔
بحیثیت قاری چھہ اکثر یہ احساس گنان ز کاشرس عصری ادبی منظرنامس پیٹھ چھہ نہ کانہہ منفرد تہ یکتا طرزِ احساس سانۍ تخلیق متعین کران۔ صرف ہیکو یوت ونتھ ز پریتھ لکھارۍ چھہ ذاتی تاثراتن زیر اثر ادب تخلیق کران یم زن سیاسی، سماجی، ثقافتی یا باطنی وٲرداتن متعلق چھہِ آسان۔ چنانچہ عمومی طور چھہ یہ باسان ز لیکھن والین ہنز اکثریت چھیہ اکۍسے نہجہ پیٹھ۔ اکے قسمچ لفظیات چھیہ اکے قسمک تجربہ ہیتھ برونٹھ پکان۔
طرزِ احساس چھہ نہ مطلب ز کنہِ نظریہس تل روزتھ لیکھن، سہ امہ مۅکھہ ز تہذیبی طرزِ احساسکۍ موٗل چھہِ نظریاتو کھوتہ کہیا سرنۍ آسان۔ یم موٗل چھہِ انسان سندس طریقہ ادراکس تام پھہلتھ آسان۔
اتھ معاملس منز ہیکن یار دوس سوال تلتھ ز سانۍ صوفی ریوایت چھیہ کم و بیش اکے لفظیات تہ تجربہ ہیتھ برونٹھ پچمژ … تمن چھہ عرض یہ ز سانۍ صوفی ریوایت چھیہ تمی تہذیبی طرزِ احساسچ بازگشت یمچ بہ کتھ چھس کران تہ ازچ لفظیات تہ تجربہ چھہِ تہذیبی پراگندگی ہند نشان۔
تہذیبی طرزِ فکرِ منز چھہ پریتھ اظہار منفرد آسان مگر توتہِ چھیہ نہ سۅ انفرادیت قدر بنان بلکہ چھہ سہ اظہار تتھ فکرِ دوام بخشان یۅسہ فکر تتھ معاشرس شناخت چھیہ بخشان۔ چنانچہ للہِ پیٹھہ احد زرگرس تام یۅسہ روایت اسہِ نش محفوظ چھیہ سۅے چھیہ سانۍ تہذیبی تہ فکری شناخت۔
اتھ تناظرس منز ییلہ أسۍ تتھ ادبی دورس کن نظر چھہِ تراوان یتھ اندر نادم، راہی، کامل زوان چھہِ سہ چھہ سہ دور یتھ منز غالباً سانہِ صوفی ریوایژ پننۍ امکانات مکمل ٲسۍ کرمتۍ تہ اکس نوِس طرزِ احساسس کژ ٲس جاے خالی سپزمژ۔ سرسری طور اگر وچھو تہ تتھ فکرِ اوس نہ سٲنس معاشرس سیتۍ کانہہ واٹھ یمہِ فکرِ ہندس اثرس تل تمہِ وقتک ادب پریتھیوو مگر اگر سنو تیلہ اوس سہ تصور بلکل تتھ تصورس سیتۍ واٹھ کھیوان یتھ منز زن انسانیتک مسلہ تمام لسانی تہ جغرافیایی سرحد ژٹان چھ۔
پنن تصورِ انسان مکمل کرنہ باپتھ ہیکہ اکھ تہذیب بییِس تہذیبس نش اثر قبول کرتھ تہ کران تہِ چھہ مگر سۅ قبولیت چھیہ نہ کُنہِ اصولہ ورٲے آسان۔ چنانچہ تمہ دورچ جدلیات یمیک ذکر میہ کۆر چھیہ صاف تہ واضح ز پننین ضرورتن تحت کرۍ تخلیقی فکرِ تم اثرات قبول تہ یس ادب برونٹھ کن آو سہ اوس شوبہ دار، مسلسل پکوُن تہ زندہ۔ یہ دور اوس سانہِ کاشرِ روایژ کژ نٔو میلہ کنۍ تہ سون ادبی سفر آسہِ ہا نوین منزلن کن قدم آوری کران اگر نہ کینہہ سیاسی، مذہبی، معاشرتی تہ تاریخی جبر واقع آسہ ہن سپدمتۍ۔ نتیجہ دراو ز معاشرس منز لۆب تمۍ منظرنامن زاین یتھ منز مختلف سطحن پیٹھ مختلف تہذیبی فکرہ متحرک روزہ۔ اتھ تصادمس منز دراو نتیجہ یہ ز تہذیب لہراونک اکھ خطرناک رجحان گۆو پیدہ یمۍ برونٹھ کن پکتھ سانۍ کلہم شخصیت بدلٲو۔ امۍ بدلاون کۆر ہنا برونٹھ کن پکتھ سون تہذیبی طرزِ احساس ختم تہ ابلاغک سہ مسلہ گۆو پیدہ یمۍ ادیبس تہ قاری یس درمیان سہ کھن دیت یس نہ أسۍ ونیک تام پُروِتھ چھہِ ہیکان۔ تخلیق کارس تہ عام انسانس درمیان یس طرز احساس سفارتچ کٲم اوس کران سہ طرز چھہ لگ بھگ ختم۔
ونۍ کین چھہ صورتحال یہ ز ادبس چھیہ پننۍ پرزنتھ ختم سپزمژ تہ پنن منصب مشتھ گومت، تہ لکھ چھہِ ادبہ نش دست کش سپدیامتۍ۔ أسۍ چھہِ پانۍ پانے ونان ز لُکن چھہ نہ ادبی ذوق … اسہِ چھیہ نہ خبرے ز أسۍ کتھہ کنۍ چھہِ امہ تہذیبی تصادمکۍ حصہ بنان تہ ادبک جواز پانے ختم کران۔
یہ سورے بحث کۆر میہ امہ مۅکھہ ز نیب رسالہ چھہ نہ فقط اکھ ناو، اکھ میگزین کینہہ بلکہ چھہ یہ واقعتاً تمہ تہذیبی طرزِ احساسک نیب دوان یس اسہ مشۍ مشۍ چھہ گومت۔ یہ رسالہ چھہ سہ تحریک یس تتھ صورتحالس پیٹھ سوال چھہ قایم کران یمیک ذکر میہ گۅڈے کۆر۔ یہ رسالہ چھہ ونہِ تہِ ادیبن آلو دوان ز تم کرن یتھ معاشرس منز پننۍ حیثیت متعین تہ کم از کم کرن پانس کیت لیکھنک جواز پیدہ۔ یہ رسالہ چھہ تخلیق کارن بار بار یاد پاوان ز ادیب چھہ تہذیبی طرزِ احساسک معاشرتی قایم مقام آسان۔
سیاست دانن، معیشت دانن ہیکو نہ ونتھ کیاز یہ چھہ ادیبے یمۍ سندس وجودس منز تم اجتماعی خواب چھہِ زندہ آسان یمن ہند تعبیر زندہ معاشرن ہندس صورتس منز اسہِ برونٹھہ کنہ مثال چھہ۔
نوٹ: نیب رسالہ چھ واحد کاشر رسالہ یس انٹرنیٹس پیٹھ ونۍ کین دستیاب چھہ۔


text:
نُنٛدٕ ریٛۆش
نند ریٖشی یمہٕ "حضرت شیخ نورالدین نورانی" مَشہوٗر ناؤ سٕتی چِھ زانٔنہٕ یِوان۔ یِمن چِھ "عَلمدارِ کشمیر" تہِ ونٔنہٕ یِوان۔ یمہٕ ٲسی کٲشِر صُوفی بزرگ، شٲیِر تہٕ اِسلامٕکی رہنُما۔[1] یِمہٕ ٲسی "ریٖشی" طریٖقٕکی بنیٲژ تراون والؠن مَنٛز۔ اِمَو کٔری واریاہ اَولیایہِ کرام تہٕ بییہٚ روٗحٲنی وۄستاد متٲثِر۔ یمن مَنٛز مخدوٗم صٲب ، ریٚش میٖر صٲب تہٕ شمش فقیٖر شٲمل چھِ۔
زندگی[اؠڈِٹ]
نورالدین صٲب زاے ۱۳۷۷ ہجری أکس گامس مَنٛز یَتھ کویہِ موہ ناو چھُ، یُس کولگوم ضلکھ اَکھ گام چھُ۔ یہنٛدِس بابہٕ صٲبس "سالار سنٛز" تہٕ "وٲلدس "سدٕرٕ موج" ناو چھُ۔
وفات[اؠڈِٹ]
نُنٛدٕ ریوٚیش صٲبَن ہِنٛز وفات سپدے ۱۸۴۸ یس مَنٛز تہٕ یِہٕنٛز وٲنژھ أس لگ بگ ۶۳ ؤری۔ یہند ورس چھ 23 اکتوبر 2022 مناونہ یوان۔
بییٚہ وچُھو[اؠڈِٹ]
حوالہٕ[اؠڈِٹ]
- ↑ Zutshi، Chitralekha (2003). Languages of Belonging: Islam, Regional Identity, and the Making of Kashmir ( اَنگیٖزۍ زَبانِہ مَنٛز). Permanent Black. ISBN 978-81-7824-060-2.


text:
مَدَتھ:تَعارُف وِکیٖپیٖڈیا رَہنُمٲیی/تَمام
وِکیٖپیٖڈیا چھِ اَکھ بٔڈ جاے. اَتھ مَنٛز چھِ وَتھ ہاؤنؠ ضۆروٗری.
وِکیٖپیٖڈیاہَس پؠٹھ چھِ حالَس مَنٛز 2٬509 مَضموٗن. یِم تَمام مَضموٗن چھِ رَزاکار صٲرفو تَخلیٖق کٔرمِت.
اَمہِ اَلاو چھِ 6809 صَفہٕ یِم وِکیٖپیٖڈیاہَس مَدَتھ چھِ کَران. یِم صَفہٕ چھِ مُختَلِف ناو جایَن مَنٛز واقع.
یہِ مَدَتھ صَفہٕ چھُ صَفہٕ تَلاش کَرُن تعارُف تہٕ کیٚنٛہہ اَہَم صَفہٕ بَیان کَران.
ناو جاے
وِکیٖپیٖڈیاہٕک صَفہٕ چھِ ناو جاین مَنٛز تَخصیٖم کَرنہٕ آمِت. پرَٛتھ کُنہِ ناوجاے (مَضموٗن ناو جاے وَرٲے) چھُ گۄڈٕ کانٛہہ لفٕظ تہٕ کولَن آسان. مِثال مَدَتھ: تَعارُف. یہِ صَفہٕ چھُ مَدَتھ ناو جاے مَنٛز تہِ اَتھ چھُ ناو تَعارُف. بیٚیہِ مِثال چھِ بۄنہٕ کَنہِ؛
پرَٛتھ کُنہِ ناوجاے ہٕندِس صَفس، خاص ناوجاے وَرٲے، چھُ اَکھ مُتلِق کَتھ صَفہٕ تہِ آسان بَحَث کَرنہٕ خٲطرٕ. مِثال تُہؠ ہیٚکِو کٔشیٖر مَضموٗنَس مُتلِق بَحَث کَتھ:کٔشیٖر صَفَس پؠٹھ کٔرِتھ، یا وِکیٖپیٖڈیا:غٲر جٲنِبدارانہٕ مُتلِق بَحَث وِکیٖپیٖڈیا کَتھ:غٲر جٲنِبدارانہٕ صَفَس پؠٹھ کٔرِتھ. تُہؠ ہیٚکِو کَتھ صَفہٕ پؠٹھ مَواد صَفَس پؠٹھ واپَس پؠٹھٕ کَنہِ دِینہٕ آمٕتؠ بَٹنو سٟتؠ یِتھ.
صَفہٕ تَلاش
تَلاش ڈَبہٕ چھُ صَفَس ہؠرٕ کھووُرِ طَرفہٕ آسان. اَتھ مَنٛز مَضموٗنَن ہٕند ناو دَرٕج کٔرِتھ ہیٚکِو تُہؠ مَضموٗن تَلاش کٔرِتھ. لَفٕظ لیٚکھنَس دۄران چھِ تَلاش تَجویٖز تہِ دیِنہٕ یِوان یَمہٕ سٟتؠ مَضموٗن تَلاش کَرُن چھُ سَہَل گَژھان.
اگر تُہؠ کانٛہہ لَفٕظ لیٚکھِو تَلاش ڈَبَس مَنٛز یُس نہٕ مَضموٗنُک عُنٛوان آسہِ تہٕ دَبٲوِو تَلاش بَٹَن، تُہؠ وُچھِو اَکھ مُکَمَل تَلاش صَفہٕ، اَتھ صَفَس پؠٹھ چھِ تَمام تِم مَضموٗن یِوان ہاونہٕ یِمَن مَنٛز یہِ تَلاش لَفٕظ آسہِ. تُہؠ ہیٚکِو اَتھ صَفَس پؠٹھ آتَک شیٖشہٕ بَٹُن دَبٲوِتھ یس کیٚنٛہہ تَلاش ڈَبَس مَنٛز دَرٕج کٔرِتھ تہِ امَہِ پَتہٕ "یَتھ مَنٛز..." لِنک دَبٲوِتھ. مِثال، اگَر تُہؠ وُچھُن آسہِ زِ کٔشیٖر لَفٕظ کٔژَن مَضموٗنَن مَنٛز چھُ یِوان.
تَلاش صَفہٕ چھُ اِختِیار دِوان تَلاش کُنہِ مَخصوٗص ناوجاے مَنٛز کَرنہٕ خٲطرٕ. تُہؠ ہیٚکِو کانٛہہ ناوجاے مُنتَخٕب کٔرِتھ یَتھ مَنٛز تَلاش ییٚہِ اَنٛجام دِینہٕ.
زٲژ
بیٛاکھ اَکھ اَہَم طٔریٖقہٕ صَفہٕ تَلاش کَرنُک چھُ زٲژ مَنٛز تَلاش کَرُن. یِم زٲژ چھِ مَضموٗنَس تَلہٕ کَنہِ آسان تہٕ یِمَن مَنٛز چھِ ہِوے مَضموٗن آسان مِثال
[[زٲژ:لوٗکھ]]، اَتھ زٲژ مَنٛز آسَن صِرِف تِم صَفہٕ یِم اِنسانَن مُتلِق آسین.
صَفہٕ تَوٲریٖخ
وِکیٖپیٖڈیاہَس پؠٹھ چھُ پرَٛتھ کانٛہہ اؠڈِٹ رِکاڈ کَرنہٕ یِوان تہٕ چھِ عام طور صٲرِف ہیٚکان وُچھِتھ صَفہٕ تَوٲریٖخ مَنٛز.
صَفٕچ تَوٲریٖخ وُچھنہٕ خٲطرٕ دَبٲوِو توٲریٖخ وٕچُھن بَٹُن ہُس اَوزار شَلفَس مَنٛز تَلاش ڈَبَس تہٕ اؠڈِٹ بَٹنَس مَنٛزَس آسَن چھُ.
صَفہٕ تَوٲریٖخ چھِ لٲنَن مَنٛز دِینہٕ آسَن آمٔژ. پرَٛتھ کانہہ لٲنؠ چھِ الگ گَردان ہاوَن.
گَردانَن مَنٛز فَرَق وُچھنہٕ خٲطرٕ کٔرِو زٕ گَردان مُنتَخٕب تہٕ دَبٲوِو مُنتَخٕب گَردانَن مَنٛز وُچھِو فَرَق بَٹُن.
رُجوٗع مُکرَر تہٕ مُختَصر وَتھ
رُجوٗع مُکرَر
کیٚنٛہہ وِکیٖپیٖڈیا صَفہٕ چھِ رُجوٗع مُکرَر— یِمَن مَنٛز چھُنہٕ مَواد آسان، یِم چھِ صٲرفَس بیٚیِس صَفَس پؠٹھ واتٕناوَن. مِثال میگنِٹِک ریزونینٕس اِمیجِنگ چھُ ایم آر آی مَضموٗنَس کُن رُجوع مُکرَر. اگَر تُہؠ
میگنِٹِک ریزونینٕس اِمیجِنگ کٔرِو تَلاش بَکسَس مَنٛز تَلاش، تُہؠ وٲتِو ایم آر آی مَضموٗنَس پؠٹھ. (اَکھ نوٹ تہِ چھُ ظٲہِر گَژھان یَتھ لیٚکھِتھ چھُ آسان " میگنِٹِک ریزونینٕس اِمیجِنگ پؠٹھٕ رُجوع مُکرَر")
رُجوع مُکرَر تَخلیٖق کَرُن:
- کوڈ اؠڈِٹ سٟتؠ؛ یَتھ بَٹنَس پؠٹھ کِلِک، تہٕ کٔرِو مٕنزِل صَفہٕ دَرٕج یا کٔرِو یہِ کوڈ
#REDIRECT [[صَفہٕ ناو]]اِستِمال.
- ظٲہِر اؠڈِٹ سٟتؠ:گۄڈٕ کٔرِو یَتھ م بَٹنَس پؠٹھ کِلِک، اَتہِ گَژھِ مؠنِو اِظہار تہٕ پَتہٕ کٔرِو یَتھ صَفہٕ طَرٕز بَٹنَس پؠٹھ کِلِک صَفہٕ ناو دَرٕج کَرنہٕ خٲطرٕ.
مُختصَر وَتھ
وِکیٖپیٖڈیا صٲرِف چھِ عام طور صَفَن ہٕنٛز مُختصَر وَتھ اِستِمال کَرن، جَلدی لیٚکھنہٕ خٲطرٕ. یِمَن مَنٛز چھِ ناو جاین ہٕنٛد لۄکٕٹؠ ناو اِستِمال کَرنہٕ یِوان مِثال
وپ:. یِم چھِ خاص رُجوٗع مُکرَر آسان یِمَن لۄکٕٹؠ ناو چھِ آسان.
مِثال، وِکیٖپیٖڈیا:غٲر جٲنِبدارانہٕ حِکمَتہِ عَملی چھُ
وپ:غجحع طور لیٚکھنہٕ یِوان. اَمہِ سٟتؠ چھُ لیٚکھُن سَہَل بَنان
کارآمد لِنکہٕ
پؠٹھِم لِنکہٕ
اَگر تُہؠ کھاتہٕ سٟتؠ دٲخٕل آسِو گٔمِتؠ، تُہؠ وُچھِو کیٚنٛہہ کارآمد لِنکہٕ سِکریٖنَس پؠٹھ پؠٹھمہِ کھووُرِ طَرفہٕ:
- تُہُنٛد رُکُن ناو چھُ تُہؠ رُکُن صَفَس پؠٹھ واتٕناوَن یَتھ پؠٹھ تُہؠ بانَس مُتلِق مولوٗماتھ ہیٚکِو تَحریٖر کٔرِتھ.
- کَتھ چھُ سُہ صَفہٕ یَتھ پؠٹھ باقی صٲرِف تُہؠ خٲطرٕ پٲغام چھِ لیٚکھِتھ ہیٚکَن.
- تَرجیحات چھِ وِکیٖپیٖڈیا پاسوٲڈ، ای میل تہٕ باقی جیٖز بَدلاونہٕ خٲطرٕ.
- نَظرِ تَل فِہرِست چھِ صَفہٕ اؠڈِٹَن پؠٹھ نَظر تھانہٕ خٲطرٕ.
- شٔرکٔر چھِ تُہِنٛد تَمام اؠڈِٹ.
- خٲرِج چھُ تُہؠ کھاتہٕ مَنٛز نؠبَر کَڈان.
دۄچھنہٕ طَرفہٕ
دۄچھنہٕ طَرفہٕ تہِ چھِ کیٚنٛہہ کارآمد لِنکہٕ موجود:
- چوک چھِ اَکھ جاے یَتہٕ بَحَث، کَتھ باتھ تہٕ باقی کامہِ چھِ گَژھان.
- یور کُس صَفہٕ چھُ یِوان چھُ تِم صَفہٕ ہاوان یِم کُنہِ صَفَس پؠٹھ واتان آسَن.
- مُتلِق بَدلاو چھُ تِم تَبدیٖلی ہاوَن ہِم تِمَن مَضموٗنَن آسَن یِمَن کُنہِ مَضموٗنَس سٟتؠ لِنک آسہِ.
بیٚیہِ کیٚنٛہہ لِنکہٕ
- وپ:چاے جاے اَکھ مِلَن سار جاے یَتہٕ تُہؠ پَنِنی سَوال ہیٚکِو پرژھِتھ.


text:
مَدَتھ:کوڈ اؠڈِٹ تَعارُف/3
صَفہٕ اؠڈِٹ
اؠڈِٹ خانَن مَنٛز اؠڈِٹ کَرُن
طَرٕز
صَفَن مَنٛز مَتنَس طَرٕز دیُٛن
لِنکہٕ تہٕ وِکی لِنکہٕ
صَفہٕ جۄڈٕنؠ
شایع کَرُن
تَبدیٖلی مَحفوٗظ کَرٕنؠ
نٔو مَضموٗن تَخلیٖق کَرٕنی
نٔو مَضموٗن تَخلیٖق کَرٕنی
خُلاصہٕ
وُچھِو تُہؠ کیا ہیٚچھوہ
وِکی لِنکہٕ چھِ وِکیٖپیٖڈیاہُک اَہَم حِصہٕ۔ وِکی لِنکہٕ چھِ صَفَن پانہٕ وٲے جوڈان، اَمہِ سٟتؠ چھُ تَمام اِنساکلوپیٖڈیا جوڈِتھ روزان. عام طور گَژھَن وِکی لِنکہٕ طَرٕز نامہٕ مُطٲبِق اِستِمال کَرنہٕ یِنؠ.
وِکی لِنکہٕ چھِ یِم برٛکَٹ اسان:
[[مَضموٗن ناو]]۔ تُہؠ ہیٚکِو لِنک یَمہٕ نِشان سٟتؠ تہِ بَنٲوِتھ.
اَگر تُہؠ چھِو یَژھان کُنہِ مَضموٗنَس سٲرؠ لِنک بَناوٕنؠ مَگر بَدل مَتَن ظٲہِر کَرُن لِنکہٕ جاے، تُہؠ ہیٚکِو تہِ
یَم نِشان
| یا (⇧ Shift+\):
[[مَضموٗن ناو|ظٲہِر مَتن]]
تُہؠ ہیٚکِو مَضموٗنکِس مَخصوٗص حِصَس سٟتؠ تہِ لِنک بَنٲوِتھ، ہیش اِستِمال کٔرِتھ
#:
[[مَضموٗن ناو#مَضموٗن حِصہٕ ناو|ظٲہِر مَتَن]]
کیٚنٛہہ مِثال:
[[اِنسان]]بَنہٕ اِنسان
[[جۆم تہٕ کٔشیٖر (مَرکزی عَلاقہٕ)]]بَنہٕ جۆم تہٕ کٔشیٖر (مَرکزی عَلاقہٕ)، تہٕ:
[[جۆم تہٕ کٔشیٖر (مَرکزی عَلاقہٕ)|جۆم تہٕ کٔشیٖر]]بَنہٕ جۆم تہٕ کٔشیٖر (مَرکزی عَلاقہٕ)
[[سی ٹی سِکین#قسٕم|کَمپیوٗٹِڑ ٹوموٗگرٛافی ہٕنٛد قسٕم]]کوڈ بَنہٕ
کَمپیوٗٹِڑ ٹوموٗگرٛافی ہٕنٛد قسٕم
تُہؠ ہیٚکِو فرما مَدَتھ تہٕ وُچھِتھ، یُس زیٛادٕ تَر استِمال گَژھان چھِ واریاہَن مَضموٗنَن مَنٛز ہیشی مَعلوٗمات دِینہٕ خٲطرٕ۔ یِم چھِ کٕرلی برکٹو سٟتؠ پرزناونہٕ یِوان:
{{فرما ناو|کٲم}}
مِثال: [حَوالہٕ ضۆروٗری]
یہِ [حَوالہٕ ضۆروٗری] ٹیگ دَرٕج کَرنہٕ خٲطرٕ ہیٚکِو تُہؠ یہِ کوڈ اِستِمال کٔرِتھ:
{{Citation needed|date=دَسَمبَر 2022}}۔ یہِ نِشان تہٕ چھُ کٲم کَران.


text:
پاکستانس منز عمران خان سندِ ضمنی الیکشنس منز 6 سیٹہ زیننہ پتھ گئی سیٹھا فوٹو تہ ویڈیو وائرل سوشل میڈیاہس پیٹھ وائرل۔ اکھ تصویر یتھ منز فوج چھُ لُکن پیٹھ فائر کران، وائرل گژھان۔ وائرل تصویر متعلق چُھ کینہہ سوشل میڈیا صارِفو دعویٰ کورمتُ زہِ یہ چُھ عمران خان سندُ وزیر اعظم آسنس دوران عیدِ میلاد النبیﷺ جلوسس پیٹھ ظلم یوان کرنہ۔ نیوز چیکر تحقیقاتس دوران گو یہ دعویٰ غلط ثابتِ۔
سوشل میڈیاہس پیٹھ چُھ صارِفو وائرل تصویر سآتِ #خونی درندہ عمران خان’ ہیش ٹیگ ٹرینڈ کران۔
اکِ ٹویٹر صارفن چُھ اکھ وائرل تصویر شیئر کرتھِ لیکوھمتُ زہِ “کانہہ احتجاج چُھنہ، کانہہ مانگ نہ، 4 مسلمان پاکستانِ آئی شہید کرنہ، یمہ عیدِ میلاد النبیﷺ کسِ سلسلس منز آسِ جلوس کران”۔
یہ تصویر چھِ کینہ صارفو طرفہ شیئر کرنہ آمژ، یمن ہند لنک ہیکیو توہیِ یتیتھ، یتیتھ تہ یتیتھ وچتھ۔
Fact Check/ Verification
نیوز چیکرن کور وائرل تصویر ہندسِ سلسلس منز تحقیقات خاطرء یہ تصویر گوگل سرچ، تہ اسہِ آو لبنہ زہِ یہ تصویر چھِ پرانِ تہ یہ چھنہ عید میلاد جلوسچ تصویر کینہ۔
تحقیقاتس دوران آئی اسہِ کینہ رپورٹ لبنہ یمن سآتِ یہ تصویر چھِ شیئر آمژ کرنہ۔ رپورٹس منز چُھ وننہ آمتُ زہِ یہ چھِ 2017 منز اکِ احتجاجچ تصویر، تہ یہ احتجاج اوس وزیر قانونس خلاف یوان کرنہ، یمسِ خلاف اسلام مزہبس یوہین کرنکُ الزام اوس۔
اے بی سی ڈاٹ نیٹ ڈاٹ اے یو، وئب سائٹِ پیٹھ شائ اکِ رپورٹ مطابق چُھ یہ احتجاج یوان تحریکِ لبیک کارکنو طرفہ وزیر قانونس خلاف کرنہ، یمِ اسلامس خلاف توہین آسِ کرمژ۔
رپورٹس منز چُھ وننہ آمتُ “تقریباً 1000 کارکنن ہندِ طرفہ آئی سڑک بند کرنہ، یمہ توہینِ اسلام کسِ سلسلس منز آسِ وزیر قانون سنزِ گرفتاری ہنز مانگ کران”۔
نیو یارک ٹائمز رپورٹس منز اکِ رپورٹ مطابق آئی احتجاجس پیٹھ قابو کرنہ خاطرء فوج بلاونہ۔
رپورٹس منز چُھ وننہ آمتُ زہِ “احتجاج گئی اکھ ہفتہ برونہہ تَمہِ سات شروع یلہِ نو منتخب اسمبلی ممبرن خاطرء آو نو خلف تیار کرنہ یتھ منز حضرت محمدﷺ ہُند ناو اوس نہ آمتُ لیکھنہ کینہ۔ احتجاجی آسِ وزیر قانون سندِ طرفہ استعفیٰ دینچ مانگ کران”۔
اتھ رپورٹس سآتِ چھ آمژ یہ وائرل تصویر تہِ شیئر کرنہ۔
فائنانشیل ایکسپریس رپورٹس منز ہِ چُھ آمژ یہ وائرل تصویر شیئر کرتھِ وننہ زہِ یہ چُھ وزیر قانونس خلاف احتجاج۔
اسہِ کور تحقیقات زہِ کیا عید میلاد جلوسس دوران آوا کانہہ ناخوشگراو واقعہ پیش، تہ اسہ آو نہ کانہہ امِ قسمکُ رپورٹ لبنہ۔
Conclusion
یتھ کنِ گو نیوز چیکر تحقیقاتس منز ثابتِ زہِ یہ وائرل تصویر چھنہ عیدِ میلاد جلوسچِ کینہ، بلکہ چھِ یہ 2017 ہس منز وزیر خلاف احتجاج۔
Result: False
Our Sources
Report by abc.net.au, Dated November 26, 2017
Report by New York Times, Dated November 25, 2017
Report by Financial Express, Dated November 25, 2017
If you would like us to fact check a claim, give feedback or lodge a complaint, WhatsApp us at 9999499044 or email us at [email protected]. You can also visit the Contact Us page and fill out the form.


text:
خبر چھیہ یہ زِ جھیل ڈل تہ باقی تریہ جھیل نییہ ریاستی ہایی کورٹن پننس تحویلس منز۔ امچ کیازِ پییہ ضرورتھ ؟ اتھ چھہِ واریاہ وجوہات۔ مختصر پاٹھۍہیکو یہ ونِتھ زِ ڈل رود وری وادو پیٹھہ لُٹان۔ یہ لٹوو پننیو یمن منز ہر کانہہ عام شہری پیٹھہ بیروکریٹ تہ تاجر شامل چھہِ۔ یمِس دگ ٲس سہ اوس کریکہ دوان اماپوز بوزنس اوسس نہ کانہہ۔ دپان ییلہ سرۍ پیٹھۍ سہلاب گژھان چھہ تیلہِ چھہ کانہہ نتہ کانہہ چارہ سپدٲنی۔
ایشاہس منز مشہور جھیلن منز اکھ جھیل ڈل یُس سیاحت کس عالمی نقشس پیٹھ وۅپر چھنہ، اوس اکھ ہتھ تہ کاہ (۱۱۱) مربع کلومیٹر رقبس پیٹھ پھہلِتھ یُس ژمان ژمان از صرف ساڈ ۶۲کلومیٹر رودمت چھہ تہ یمن منز صرف ۸۱کلومیٹر رقبہ زیر آب چھہ۔
جھیل ڈل ژۅمنکۍوجہ
جھیل ڈل ژۅمنس چھہِ کینہہ وجہ یمن منز اکھ بوٚڈ بارہ وجہ چھہ وۅٹہ سیاست۔ یوٚدوے جھیل ڈل کین زوین منز روزن والین ہندِ خاطرہ متبادل جاے آیہ دِنہ اماپوز پونسہ ٹونکۍ رٹِتھ تہِ ترٲو نہ تمو سیاستس منز اثر رسوخ تھاون والین ہندس پِٹھس پیٹھ ڈلچ زمین۔ غیر قانونی طور مکانہ تہ ہوٹل بناونس سیتۍ سیتۍ تراوۍ تمو ڈلس راد تہِ یمہ سیتۍ ڈلک واریاہ بوٚڈ حصہ پُرنہ آو۔یمن زوین منز روزن والۍ چھہِ لچھن منز تہ یتھ پاٹھۍ چھہ یہ اکھ بوٚڈ بارہ ووٹ بینک یمہ کنۍ یمن سیتۍ چھیڑنس اوس ہر کانہہ ہراسہ کران۔ مگر ییلہ ڈلچ حالت دۅہ کھوتہ دۅہ پتھ ہیژن گژھنۍ، کینہہ غیر سرکارۍ رضاکار تنظیمہ درایہ یم ڈل تہ باقی ٲبی وسایل بچاونہ خاطرہ میدانس وتھۍ۔ تھوڑا غیرت انِتھ کوٚر سرکارن1979عیسوی ہس منز ڈل تہ باقی ٲبی وسایل بچاونہ خاطرہ تہ یمن نظر گزر تھاونہ خاطرہ اکھ محکمہ قایم یتھ ناو پیوڈل ڈیولپمنٹ پروجیکٹ ۔ اتھ تحت نیو 1997 عیسوی ہس منز لیکس اینڈ واٹر ویز ڈیولپمنٹ اتھارٹی پننس تحویلس منز جھیل ڈل، جھیل نگین، جھیل آنچار تہ ۔۔۔۔ امہِ محکمہ ذریعہ آیہ ڈلس پیٹھ اربہ بوٚدُے رۅپیہ خرچ کرنہ۔ اماپوز یمچ وۅمید ٲس سۅ آیہ نہ برونہہ کُن۔ ڈل صاف تھاونہ خاطرہ آیہ ڈریجنگ مشینہ منگناونہ۔ ڈل کچھ، گاسہ بیتر نِش صاف تھاونہ خاطرہ آیہ یمہ مشینہ استعمال کرنہ اماپوز یمو مشینو نیو مولہ تلے گاسہ کڈتھ یُس ماہرینن ہندِ مطابق ڈل خاطرہ نقصان دہ چھہ۔ بستی باقی جاین منتقل کرنہ باپت آو معقول معاوضہ ادا کرنہ اماپوز پونسہ وصول کرتھ تہِ چھہِ واریاہ خاندان ونہِ تہِ ذوین منز بدستور بٔستھ۔
بستی منتقل کرنہ پتہ کیازِ چھہِ نوِ سرہ بستی بسان؟ اتھ تہِ چھہ اکھ وجہ۔ محمد سلطان چھہ اکھ انجنیریُس واریاہس کالس ڈلس پیٹھ کٲم اوس کران ۔ محمد سلطان چھہ ونان زِ سٲرے بستی ڈلہ منزہ منتقل کرنہ خاطرہ یوت رقم ضرورت آسان چھہ سہ رقم اگر یکوٹہ ییہ ہا واگزار کرنہ تہ سٲرے بستی گژھہِ ہا اکی ساتہ منتقل مگر قسطن منز پونسہ دِنس چھہ یۅہے نقصان زِ مالک چاہے ناجایز طور آسہ قبضہ کنتھ سہ نیرِ نہ توٚت تام یوٚت تام نہ ساری پونسہ ین تمس ادا کرنہ۔ؤری واد گزرنہ پتہ چھہِ دوٚیم قسط واگزار سپدنس تام تمۍ تیوت اثر رسوخ استعمال کوٚرمت زِ تمس سیتۍ چھہ نوِ سرہ چکاو دکاو یوان کرنہ۔
مگر ییلہ ڈلچ حالت دۅہ کھوتہ دۅہ پتھ ہیژن گژھنۍ، کینہہ غیر سرکارۍ رضاکار تنظیمہ درایہ یم ڈل تہ باقی ٲبی وسایل بچاونہ خاطرہ میدانس وتھۍ
پورہ عالمس منز چھہ صرف کشیر سۅ جاے ییتہِ زمینہِ سیتۍ سیتۍ آبس پیٹھ تہِ مالکانہ حقوق چھِہ
سرکارۍ ذرایعہن ہند ونن چھہ زِ ازۍکہ وقتہ ییلہ زن ڈلس پیٹھ کاہ شیتھ کرور رۅپین ہند ضرورت چھہ، اماپوز یمو منزہ چھہِ صرف تریہ ہتھ کرور رۅپیہ دِنہ یوان۔ یتھہ پاٹھۍ گژھن یم پونسہ تہِ خرچ مگر مسلہ روزِ مسلہ چہ جایہ۔
لیکس اینڈ واٹر ویز ڈپارٹمنٹ چھ یہ ونِتھ پننۍ اتھہ صاف کرتھ زِ تاحال چھہِ زہ(۲) مربع کلومیٹرن پیٹھ غیر قانونی مکانہ تہ چھپرہ لہراونہ آمتۍ یمہ کنۍ 20 کنال زمین زیر آب یِتھ ڈلک اکھ حصہ ہیوٚک بٔنِتھ۔ اتہِ پیٹھ چھہِ نزدیک جاین یعنی چندہ پور تہ رکھِ آرتھ علاقن منز بییہ کینہہ گرہ بساونچ کوششہ یوان کرنہ یمہ کنۍ بییہ 20 کنال زمین زیر آب گژھتھ ڈلک حصہ بنہِ۔ یمن ہند ونُن چھہ یہ تہِ زِ باقی زمین تہِ ییہِ جلدے خالی کرناونہ مگر ولی محمد ڈار چھنہ یہ آسان سمجھان کینہہ۔ سہ چھہ ونان زِ پورہ عالمس منز چھہ صرف کشیر سۅ جاے ییتہِ زمینہِ سیتۍ سیتۍآبس پیٹھ تہِ چھِہ مالکانہ حقوق ، حد چھہ یہ زِ آبس تہِ چھیہ تار بندی کرنہ آمژ۔ ولی محمد ڈار چھہ یہ تہِ ونان زِ زیر قبضہ آب تہ زمین قبضہ نِش خالی کرُن چھہ سرکار کہ خاطرہ سیٹھاہ مشکل تکیازِ آب قبضہ نِش آزاد کرنہ خاطرہ چھہ فی کنال زہ(۲) لچھ تہ زمین فی کنال پانژھ (۵) لچھ رۅپیہ معاوضہ ادا کرُن، تہ 80 کنال زمین تہِ آب بییہ یمن پیٹھ تعمیرات خالی کرنہ خاطرہ گژھِہ ٲنتھہ روٚس رقم آسُن یُس نہ ازۍکین حالاتن منز سرکار ہیکہِ نہ ادا کرتھ۔
ڈلچ مۅردہ شکل نظر تل تھٲوِتھ کوٚر ریاستی ہایی کورٹن ڈل ہیتھ باقی زہ جھیل یعنی نگین تہ آنچار جھیل پننس تحویلس منز نِنکھ فیصلہ۔ زہ نفری بینچن دیت سرکارس حکم زِ ڈلچ تہ باقی جھیلن ہند اصلی کاغذات ہیتھ پیش گژھُک حکم ۔ عدالتک یہ رۅخ وچھِتھ چھِہ حکام تھوڈا بہت بانبریمتۍ تہ کینہہ وۅٹہ ژھرانٹہ چھیہ درینٹھۍ گژھان۔ از کل چھِہ لیکس اینڈ واٹر ویز اتھارٹی ہندین ذرایعہن ہند ونُن چھہ زِ ڈلس اندۍ پکۍ آیہ 23ساس ہیکٹر زمینچ نشاندہی کرنہ یُس عنقریب ڈلک حصہ بنہِ۔ یہ سوروے علاقہ آو پانژن زونن منز تقسیم کرنہ یمن منز شنکر آچاریہ، برین، داچھۍ گام، دارا تہ ہڈورہ شامل چھہِ ۔ یمن منز یِن ساڈ شُراہ لچھ کِکر کُلۍ تہ باقی کُلۍ رُونہ۔ امہِ علاوہ یِن ڈلس منز شامل گژھن والۍ نالہ صاف کرنہ ۔ ازکل چھہِ لیکس اینڈ واٹر ویز اتھارٹی نِش زہ ڈریجنگ مشینہ کٲم کران ، آیندہ دۅن ریتن منز یِن بییہ زہ مشینہ منگناونہ۔ امہ علاوہ چھہِ سیوریج پلانٹ تہِ بناونہ آمتۍ یم ڈل ڈیمبس صاف تھاونہ خاطرہ کٲم کران چھہِ ۔ یہ سٲرے کوشش یوٚدوے زن اکھ اطمینان بخش کتھ چھیہ اماپوز ڈلچ یۅسہ اصل صورتحال چھیہ سو چھیہ سیاسی۔ زہ لچھ لوکھ چھہِ ییتہِ آباد یمن منز ساسہ بدۍ ووٹر شامل چھہِ۔ کانہہ تہِ سیاست دان چھنہ یمن سیتۍ بتھۍ لاگے یژھان۔ بجلی کنیکشن، آبہ پایپہ تامتھ آیہ یمن بستین منز واتناونہ صرف ووٹن ہندِ خاطرہ۔ ڈلچ بدنصیبی چھیہ یہے روزمژ زِ پریتھ دورس منز آیہ ڈل والٮن ہندِ ووٹہ خاطرہ ڈلچ پوژھ نیلام کرنہ۔


text:
قابل تجدید انرجی خاطرہ جلدی کرنس پیٹھ رشی سناک سند اصرار
نگلینڈک پرایمنسٹر رشی سناک کرِ کوپ ۲۷ لیڈرن قابل تجدید انرجی ہنزِ منتقلی خاطرہ سیٹھاہ جلدی کرنچ پیٹھ اصرار۔ سناک گژھہِ آتھوار دوہہ مصر یو این کس اجلاسس منز شرکت کرنہِ۔ امہ برونہہ اوس تمۍ اجلاسس منز گژھنس انکار کورمت۔
ژندر وار دۅہہ خطاب کران وۆن سناکن ز یوکرلنکۍ حملن دژ فوسل فیولس پیٹھ انحصار ختم کرنہ چہ اہمیژ تقویت۔
کوپ ۲۷ ہک اجلاس چھہ موسمس سیتۍ تعلق تھاون واجنہِ تباہی تہ ریکارڈ قایم کرن والہِ درجہ حرارت کہ وری پتہ منعقد سپدان۔
گلاسگوہک عزم
سناک ونہِ شرم الشیخس منز جمع گمتین لیڈرن ز تم کھسن نہ گلاسگوس منز کوپ 27 اجلاسس منز کرنہ آمتہِ عزمہ نش بۆٹھ۔
نیرنہ برونہہ وۆن تمۍ اکس بیانس منز ز ییلہ دنیا پتمہ وریہ گلاسگوس منز جمع گوو، ملکو کۆر گلوبل وارمنگ ہنز تباہی رکاونہ خاطرہ اکس روڈ میپس پیٹھ اتفاق۔


text:
سعودی عرب حکومتن چھِ مکہ ہس منز انسانن ہنزِ سہولیات خاطرء روبوٹ استعمالس منز انِمتِ، یمہ روبوٹ دینہ امامن، اذان، وعظ تہ نماز اوقاتن ہنزِ معلومات فراہم۔
میڈیا ادارو چھِ مکہ ہس منز روبوٹ استعمال کرنس متعلق لیوکھ متُ زہِ یمہ روبوٹ ینہ تلاوتِ قرآن، وعظ تہ اذان خاطرء استعمال کرنہ۔
یہ رپورٹ چھ معروف میڈیا ادارو سان سیٹھا میڈٰیا ادارو شائع کرمژ۔ یمن منز ٹی آر آٹی ورلڈ تہ عرب نیوز تہ شامل چھِ۔
جموں و کشمیر میڈیا ادارء کمشیر مانیٹر چُھ لیکھان “مشرایو موذن، سعودی عربن چھِ مکہ ہس منز روبوٹن ہندُ استعمال عملہ منز انمتُ۔ تہ روبوٹ ینہ تلاوتِ قرآن، وعظ تہ اذان خاطرء استعمال کرنہ۔ یمہ روبوٹ چھِ آمتِ حاجی صاحبانن معلومات فراہم کرنہ خاطرء تہ لگاونہ آمتِ
اتھ رپورٹس منزچھُ آمتُ جنرل پریذیڈینٹ برائے حرمین شریفین شیخ عبدالرحمٰن السعودینز سندِ حوالہ وننہ زہِ یمہ روبوٹ چھِ آمتِ ویژن 2030 کسِ سلسلس منز لگاونہ آمتِ۔
Fact Check/ Verification
نیوز چیکرن کور اتھ سلسلس منز تحقیقات کرنہ خاطرء انگریزی زبان منز گوگلس پیٹھ کینہ کیورڈ سرچ زہِ ‘روبوٹ ینہ تلاوتِ قرآن، وعظ تہ اذان خاطرء استعمال کرنہ’ تہ اسہِ آیہ لبنہ سیٹھا رپورٹ۔
مہاراشٹرا پیٹھ امید ڈاٹ کام نامی اکِ ویب سائٹِ چُھ لیوکھ متُ زہِ سعودی عرب چُھ یمن رپورٹن انکار کورمتُ یمن منز وننہ چُھ یوان زہِ مکہ منز ینہ روبوٹ ینہ تلاوتِ قرآن، وعظ تہ اذان خاطرء استعمال کرنہ۔
ویب سائٹِ چُھ پننس رپورٹس منز لیوکھ متُ زہِ “سعودی عربن چھِ تِمہ رپورٹ غلط قرار دیتِ متِ، یمن منز وننہ چُھ یوان زہِ روبوٹ ینہ تلاوتِ قرآن، وعظ تہ اذان خاطرء استعمال کرنہ”۔
فری پریس کشمیر نامی ویب سائٹِ تہ چھ اتھ سلسلس منز اکھ رپورٹ شائع کرمژ، یتھ منز وننہ چُھ آمتُ زہِ یہ چُھ غلط زہِ “روبوٹ ینہ تلاوتِ قرآن، وعظ تہ اذان خاطرء استعمال کرنہ۔ یمہ چھ صرف انسانی معلومات خاطرء آمتِ تعینات کرنہ
رپورٹس منز جنرل پریذیڈنٹ برائے حرمین (مسجد الحرام تہ مسجد نبوی) سندِ حوالہ لیکھنہ زہِ “روبوٹ کرن محض انسانن معلومات فراہم۔ عوام ہیکہ روبوٹ پیٹھ پننین سمارٹ فونن منز موذنن، امامن تہ واعظن متعلق معلومات ڈاون لوڈ کرتھِ”
نیوز چیکرن کرِ اتھ سلسلس منز حرمین شریف انتظامیہ ہکِ سوشل میڈیا ہینڈلن پیٹھ پتہ زہِ یہ معلومات کتھ حدس تام چھِ صحیح۔
سارنی برونہہ کور اسہِ حرمین شریفین نکُ ٹویٹر ہینڈل پتہ تہ اتہ لوبہ اسہِ اتھ سلسلس منز اکھ ٹویٹ، یتھ منز لیکتھ اوس زہِ “رپورٹ یمن منز روبوٹ موذن سندُ متبادل چُھ آمتُ وننہ، تمہ رپورٹ چھِ غلط۔ نیوز میڈیا ادارن چُھ یوان وننہ زہِ کینہہ لیکھنہ برونہہ کژھِ معلومات خاطرء پریس نوٹ پرنہ یُن”۔
تمو چُھ لیوکھ متُ زہِ میڈیا ادارو چُھ روبوٹ موذنن ہُند متبادل قرار دیومت متُ، یہ چُھ غلط۔ روبوٹ ینہ محض عوامی معلومات خاطرء استعمال کرنہ
Conclusion
لہذا واتِ اسہ اتھ نتیجس پیٹھ زہِ روبوٹ ینہ تلاوتِ قرآن، وعظ تہ اذان خاطرء استعمال کرنہ دعویٰ چُھ غلط، بلکہ ینِ روبوٹ صرف معلومات خاطرء استعمال کرنہ۔
Result: False
Our Sources
freepresskashmir.news report published on September 14.
Ummid.com report published on September 15.
Official twitter handle of Haramain Sharifain
Official Facebook page of Haramain Sharifain
If you would like us to fact check a claim, give feedback or lodge a complaint, WhatsApp us at 9999499044 or email us at [email protected]. You can also visit the Contact Us page and fill the form.


text:
Claim
سوشل میڈیاہس پیٹھ چھِ گجرات کسِ مشہور تاجر مہیش سوانی سنز لڑکی ین سآتئ اکھ تصویر وائرل گژھان۔ تصویر سآتِ چُھ یوان دعویٰ کرنہ زہِ مہیش سوانی ین کور پننیِ کورِ ہند جہیز دینہ بدلہ یتیم کورین ہُند خاندر۔
فیس بُک تہ ٹویٹرس پیٹھ چُھ صارفو چُھ تصویر سیئر کرتھِ دعویٰ کورمتُ زہِ مہیش سوانی ین کور کورِ دہیج دینہ بدلہ 470 یتیم کورین ہُند خاندر۔
Fact
تحقیقات خاطرء کور اسہِ سوانی سنزِ یہ وائرل تصویر گوگلس منز ریورس امیج سرچ۔ تہ یہِ تصویر چھِ دینک بھاسکر ویب سائٹ پیٹھ 3 وہری برونہہ شائع کرنہ آمتسِ رپورٹس سآتِ شیئر کرنہ۔
رپورٹس منز چھِ آمتُ وننہ زہِ تصویر منز یُس شخص توہیِ وچھان چُھو، یہ چُھ کجراتکُ مشہور تاجر، یمِ سند ناو مہیش سوانی چھُ۔ سوانی چُھ گجراتکُ روزن وؤل۔
رپورٹ منز چُھ مزید وننہ آمتُ زہِ 2012 پیٹھ چُھ مہیش یتیم کورین ہُند خاندر کران۔ مگر رپورٹس منز چُھنی یہ آمتُ وننہ کینہ زہِ مہیش سوانی ین کور پننیِ کورِ دہیج دینہ بدلہ یتیم کورین ہند خاندر۔
امہ پتھ کور اسہِ اتھ متعلق مزید سرچ، تہ اسہِ آئی 27 دسمبر 2017 ہچِ اکھ رپورٹ ڈی ڈبلیو نیوز ویب سائٹ پیٹھ لبنہ۔ رپورٹس سآتِ آس یہ تصویر شیئر کرتھِ۔
رپورٹس منز دینہ آمژء معلومات مطابق چھنہ مہیش سوانی یس کانہہ تہِ پننِ کور۔ امیِ وجہ چُھ یہ یتیم کورین ہُند خاندر کران۔
رپورٹ مطابق چھُ مہیش سوانی ین 2017 ہس منز 251 ہَن یتیم لڑکین خاندر کورمتُ۔ امہِ خاندرچ تصویر ہیکیو توہی ڈی ڈبلیو ویب سائٹ پیٹھ پی پی سوانی گروپ چہِ آفیشل یوٹیوب چینل پیٹھ وچتھِ۔
یِمہ تحقیقات کرنہ باوجود کور اسہِ سوانی گروپ ویب سائٹ پیٹھ موبائل نمبر حاصل کور رابطہ تہ کور فون نمبرس پیٹھ رابطہ۔ فونس پیٹھ کتھ باتھ کران ؤن سونی گروپ چہِ اکِ ملازم خاتونِ زہِ تمام کورِ چھِ مہیش سوانی یس پنین کورین ہندِ پآتھِ، تہ بتہِ چھس تِمن اکھ کور۔ تاہم کور تمِ تصدیق زہِ مہیش سوانی یس چھنہ پننِ کانہہ کور۔ امہِ وجہ چھِ تمِ جذبہ ایثارس تحت یتیم کورین خاندرکران۔
لہذا گو چیکرچِ تحقیقات سآتِ ثابتِ زہِ دعویٰ چُھ غلط، یتھ منز وننہ چُھ یوان زہِ مہیش سوانی ین کور پننِہ کورِ دہیج دینہ بجائے یتیم کورین خاندر۔ دراصل چھنہ تِمن پننِ کانہہ کور۔ تمہِ چھِ محض انسانی جذبس تحت بلا امتیازِ مذہب و ملت یتیم کرین خاندر کران۔
Result: Partly False
Our Sources
Media report published by Dainik bhaskar on 3years old
Media report published by DWHindi on 27,Dec 2017
YouTube Video Uploded by PPSavani Group
کسی بھی مشکوک خبر کی تحقیقات، تصحیح یا دیگر تجاویز کے لیے ہمیں واٹس ایپ کریں: 9999499044 یا ای میل: [email protected]